description: Паводле слоў Ігара Карпенкі, у бліжэйшай перспектыве маладзёжнай навуковай супольнасці трэба ўнесці ўклад непасрэдна ў ператварэнне Беларусі ў ІТ-краіну.

title: У Беларусі створаны ўсе ўмовы для рэалізацыі мадэлі "Універсітэт 3.0" - Карпенка


description: У час сустрэчы бакі разгледзелі ход падрыхтоўкі планаў рэалізацыі дарожнай карты развіцця супрацоўніцтва паміж Беларуссю і Венесуэлай. Дасягнута дамоўленасць актывізаваць работу і ў бліжэйшы час завяршыць узгадненне з зацікаўленымі з абодвух бакоў канкрэтных сумесных мерапрыемстваў.

title: Беларусь і Венесуэла абмеркавалі падрыхтоўку планаў адносна дарожнай карты развіцця супрацоўніцтва

fasttext_language: be


description: Кіраўнік дзяржавы асабіста паціснуў руку кожнаму з юных хакеістаў, якія прысутнічалі на ўзнагароджанні. XIV Калядны турнір унікальны тым, што адначасова з дарослымі ў сценах спарткомплексу "Чыжоўка-Арэна" спаборнічалі і юныя хакеісты.

title: Лукашэнка павіншаваў пераможцаў і прызёраў "Залатой шайбы"


description: З пятніцы на суботу апоўначы па амерыканскім часе скончыўся тэрмін дзеяння прынятай у канцы снежня 2017 года рэзалюцыі аб часовым фінансаванні федэральных міністэрстваў і ведамстваў, цяпер яны будуць вымушаны спыніць выкананне шэрага сваіх функцый з-за адсутнасці сродкаў, паколькі паўнацэнны бюджэт на 2018 год не прыняты.

title: Федэральны ўрад ЗША прыпыніў работу з-за адсутнасці фінансавання


description: Стартавы матч у папярэдняй групе 2 падапечныя Ігара Крывушэнкі правядуць 8 верасня на сваім полі супраць каманды Сан-Марына. У гэты ж дзень Люксембург прыме ў сябе дома каманду Малдовы.

title: Беларускія футбалісты стартуюць у Лізе нацый дамашнім матчам з камандай Сан-Марына


description: У новым турніры для нацыянальных зборных па футболе будуць разыгрывацца дадатковыя пуцёўкі на чэмпіянат Еўропы.

title: Аляксандр Глеб прыме ўдзел у жараб'ёўцы Лігі нацый у Лазане


description: "Калі мы разглядаем стан спраў з занятасцю, працоўнымі рэсурсамі, у першую чаргу трэба глядзець на дынаміку колькасці насельніцтва, занятага ў эканоміцы", - сказаў Міхаіл Мясніковіч.

title: Мясніковіч: дэкрэты аб занятасці і развіцці прадпрымальніцтва забяспечаць прырост рабочых месцаў


description: Пачнецца карэкціроўка трох законаў: "Аб сацыяльнай абароне інвалідаў у Рэспубліцы Беларусь", "Аб папярэджанні інваліднасці і рэабілітацыі інвалідаў", "Аб архітэктурнай і горадабудаўнічай дзейнасці ў Рэспубліцы Беларусь".

title: Касцевіч расказала пра бліжэйшыя мерапрыемствы рэалізацыі Канвенцыі аб правах інвалідаў


description: Віцэ-спікер высока ацаніў арганізацыю ў Сеуле штогадовай нарады спікераў, на якой збіраюцца прадстаўнікі розных краін для абмеркавання актуальных для сусветнай супольнасці пытанняў.

title: Беларусь зацікаўлена супрацоўнічаць з Рэспублікай Карэяй у сферах ІТ і лічбавай эканомікі - Пірштук


description: Паводле даных біржы, кошт ф'ючарса на нафту маркі Brent з пастаўкай у сакавіку 2018 года ў ходзе таргоў на біржы ICE ў Лондане павялічыўся на 1,2 працэнта і склаў $70,05 за бараль.

title: Цана бараля нафты Brent перавысіла $70


description: Спецыяльны дазвол дасць магчымасць іншаземцам прадоўжыць перыяд свайго знаходжання на 30 дзён - да 120.

title: Рэспубліка Карэя павялічыць тэрмін знаходжання іншаземцаў на час Алімпійскіх гульняў


description: У склад беларускай спартыўнай дэлегацыі ўключаны Віталь Міхайлаў (мас-старт), Таццяна Міхайлава (1000 м) і Ксенія Садоўская (500 м).

title: НАК назваў імёны трох беларускіх канькабежцаў, дазаяўленых на Алімпіяду-2018


description: Кіраўнік дзяржавы падкрэсліў, што ў Беларусі ўспрынялі гэта трагічнае паведамленне з глыбокім болем і смуткам. Аляксандр Лукашэнка таксама пажадаў хутчэйшага выздараўлення пацярпелым.

title: Лукашэнка накіраваў спачуванне Прэзідэнту Рэспублікі Карэя ў сувязі з гібеллю людзей пры пажары ў бальніцы


description: Прамы продаж валютных дзяржаблігацый новага выпуску для фізічных асоб будзе праведзены праз Беларускую валютна-фондавую біржу з 3 студзеня па 15 лютага 2018 года.

title: Мінфін Беларусі 3 студзеня пачынае продаж новага выпуску валютных дзяржаблігацый на $50 млн


description: Штомесячная сацдапамога ў 2017 годзе назначана 91,3 тыс. чалавек на суму Br22,2 млн (на 43,7 працэнта больш, чым у 2016-м); аднаразовая - 45,6 тыс. чалавек на Br4,8 млн (на 25,6 працэнта больш).

title: Сума аказанай адраснай сацдапамогі ў 2017 годзе павялічылася на 21,4 працэнта


description: Паводле слоў чыноўніка, пасля ўвядзення новага рэжыму пасажыры з 53 краін пры наяўнасці авіябілета ў трэцюю краіну з вылетам у межах 144 гадзін могуць уязджаць і выязджаць праз КПП міжнароднага аэрапорта Таасянь Шэньяна або міжнароднага аэрапорта Чжоўшуйцзы Даляня і знаходзіцца на ўсёй тэрыторыі правінцыі без візы да шасці сутак.

title: Кітайскія гарады Шэньян і Далянь увялі 144-гадзінны бязвізавы транзітны рэжым


description: "У ходзе сустрэчы эксперты дапрацавалі і ўзгаднілі дакументы з улікам паступіўшых заўваг і прапаноў", - расказалі ў прэс-службе Выканкама СНД.

title: Завершана работа над праектам міждзяржпраграмы па барацьбе са злачыннасцю ў СНД да 2023 года


description: Паводле даных КГДА, за дзесяць дзён 2018 года ў Кіеве зарэгістраваны 61 выпадак захворвання на адзёр, з якіх 49 - у дзяцей.

title: У Кіеве абмяжоўваюць правядзенне масавых мерапрыемстваў з-за адру


description: У сваім першым матчы Мірны і Освальд сустракаліся сёння з італьянска-ізраільскім тандэмам Томас Фабіяна / Дудзі Села і перамаглі - 7:6 (7:5), 3:6, 7:6 (7:4).

title: Мірны і Освальд пераможна стартавалі на Australian Open


description: Каманды Беларусі і Расіі раней 11 разоў сустракаліся ў фінале Каляднага турніру аматараў хакея. Яшчэ двойчы ў вырашальны раўнд спаборніцтваў выходзілі хакеісты Фінляндыі.

title: Хакейная каманда Беларусі перамагла Расію ў фінале Каляднага турніру


description: Часцей за ўсё беларускім бязвізавым рэжымам карысталіся грамадзяне Германіі - 12,7 тыс. чалавек, Польшчы (каля 7,6 тыс.) і Італіі (больш за 6,7 тыс.).

title: Амаль 80 тыс. іншаземцаў наведалі Беларусь па бязвізавым рэжыме ў 2017 годзе


description: Ёханес Хан падкрэсліў, што "Еўрапейскі саюз імкнецца ўмацоўваць сувязі з Беларуссю". Пачаты ўжо шэраг галіновых дыялогаў у розных сферах.

title: ЕС імкнецца ўмацоўваць сувязі з Беларуссю - Хан


description: Знакаміты нападаючы, які перайшоў з мінскага "Дынама" ў салігорскі клуб у студзені, адкрыў лік у гомельскім Лядовым палацы на 18-й хвіліне першага перыяду.

title: Гол Аляксандра Мацярухіна не дапамог хакеістам "Шахцёра" абыграць "Гомель" у экстралізе


description: Захваральнасць на вострыя рэспіраторныя інфекцыі ў Беларусі знаходзіцца на нізкім узроўні. У асноўным хварэюць дзеці, таму невялікі рост захваральнасці чакаецца з завяршэннем школьных канікулаў у сувязі з павелічэннем кантактаў дзяцей.

title: Захваральнасць на ВРІ ў Беларусі на 55-60 працэнтаў ніжэйшая за мінулагодні ўзровень


description: Турнір у сталіцы Катара, горадзе Доха, будзе праходзіць з 12 па 18 лютага. Раней Вікторыя Азаранка перамагала тут у 2012 і 2013 гадах.

title: Вікторыя Азаранка атрымала wild card на турнір у горадзе Доха


description: "Калі будзе запрашэнне, паедзем. Папярэдне яно ўжо атрымана - спадарыня Памфілава (старшыня ЦВК РФ Эла Памфілава. - Заўвага БЕЛТА), віншуючы мяне з Новым годам, паведаміла, што адпаведнае запрашэнне будзе накіравана ў бліжэйшы час", - адзначыла Лідзія Ярмошына.

title: ЦВК Беларусі плануе ўдзельнічаць у маніторынгу прэзідэнцкіх выбараў у РФ


description: У групе I зборная Беларусі ў Заграбе сустрэнецца з гаспадарамі турніру - гандбалістамі Харватыі. Затым, 22 студзеня, у беларусаў гульня са шведамі, а 24 студзеня заключны паядынак супраць сербаў.

title: Гандбалісты зборнай Беларусі згуляюць з харватамі ў асноўным этапе чэмпіянату Еўропы


description: Прэміі ўдастоена галоўны трэнер нацыянальнай каманды па скачках на батуце Вольга Уласава за падрыхтоўку спартсменаў высокага класа, пераможцаў і прызёраў Алімпійскіх гульняў, чэмпіянатаў свету і Еўропы.

title: Лукашэнка прысудзіў спецыяльную прэмію "Беларускі спартыўны Алімп" 2017 года


description: Як адзначылі ў беларускай дэлегацыі, умовы пражывання лепшыя, чым у Рыа-дэ-Жанэйра. Няма неабходнасці прыводзіць пакоі ў парадак, усё прыгатавана своечасова. У Пхёнчхане холадна і ветрана.

title: Першая група беларускай алімпійскай каманды прыбыла ў Пхёнчхан


description: У медыяхолдынгу адбылася сустрэча Юна Ула Сана са старшынёй Белтэлерадыёкампаніі Генадзем Давыдзька, кіраўнікамі структурных падраздзяленняў і творчай групай дзіцячага "Еўрабачання-2018".

title: Падрыхтоўку дзіцячага "Еўрабачання-2018" у Мінску абмеркавалі арганізатары з прадстаўніком ЕВС


description: Унікальнай з'явай у дзейнасці інфармацыйных службаў стала стварэнне ў Віцебску Тэатра рэвалюцыйнай сатыры. Ідэя яго арганізацыі прыйшла кіраўніку Віцебскага аддзялення Расійскага тэлеграфнага агенцтва (ВіцРОСТА), паэту-сатырыку Міхаілу Пустыніну.

title: Да 100-годдзя БЕЛТА: "Навіны складаюць гісторыю". Іскрамётная сатыра Тэрэўсата


description: Дакументам вызначана, што крэдыты будуць выдадзены з выплатай працэнтаў за карыстанне імі ў памеры стаўкі рэфінансавання Нацыянальнага банка, павялічанай на 1 працэнтны пункт.

title: Саўмін узгадніў "Банку развіцця" выдачу ў 2018 годзе крэдытаў на аўтадарогі да Br100 млн


description: Чакаецца, што правядзенне Года турызму створыць пазітыўны інфармацыйны фонд для папулярызацыі беларускага турызму ў Кітаі і пасадзейнічае павелічэнню турыстычных абменаў.

title: Урачыстая цырымонія адкрыцця Года турызму Беларусі ў Кітаі адбылася ў Чунцыне


description: Фільм будзе ісці з 1 па 14 лютага ў Мінску ў дзевяці кінатэатрах, а таксама ў Гомелі, Гродне і Брэсце. Толькі ў Гомельскай вобласці паказ адбудзецца ў 23 кінатэатрах.

title: Фільм беларускага рэжысёра Аляксандры Бутар "У асабістую прастору ўваход забаронены" выходзіць у пракат


description: Дакумент прыняты ў мэтах выканання даручэнняў Прэзідэнта, дадзеных 30 мая 2017 года на Алімпійскім сходзе Нацыянальнага камітэта Беларусі.

title: У Беларусі павысілі зарплаты спартсменам і трэнерам


description: У ходзе сустрэчы разгледжаны пытанні падтрымання міждзяржаўных кантактаў на высокім узроўні, развіцця гандлёва-эканамічнага супрацоўніцтва, рэалізацыі сумесных праектаў.

title: Дапкюнас абмеркаваў з паслом В'етнама рэалізацыю сумесных праектаў


description: Гэты этап выбарчай кампаніі прадоўжыцца па 18 студзеня. Пасля рэгістрацыі стартуе перадвыбарная агітацыя, яна прадоўжыцца па 17 лютага ўключна. 18 лютага пройдуць мясцовыя выбары.

title: Рэгістрацыя кандыдатаў у дэпутаты мясцовых Саветаў пачынаецца ў Беларусі


description: Праграмная каса ўяўляе сабой праграмнае забеспячэнне, з дапамогай якога будуць выконвацца касавыя аперацыі, даныя аб якіх будуць перадавацца ў сістэму кантролю касавага абсталявання (СККА).

title: Праграмныя касы можна будзе выкарыстоўваць у другой палавіне 2018 года пры рэалізацыі тавараў і паслуг


description: Пералік складаецца з дзвюх груп тавараў: першая - тавары, вытворчасць якіх ажыццяўляецца ў краіне, але ў недастатковай колькасці і асартыменце, або якія не поўнасцю задавальняюць попыт па асобных параметрах (уласцівасцях), другая - тавары, якія не вырабляюцца ў Беларусі.

title: МАРГ апублікаваў пералік прапануемых для імпартазамяшчэння тавараў


description: У прыватнасці, адбылася гутарка Ігара Брыло з Крысціянам Шмітам, на якой бакі абмеркавалі перспектывы далейшага супрацоўніцтва, у тым ліку па забеспячэнні харчовай і ветэрынарнай бяспекі.

title: Беларусь на "Зялёным тыдні" ў Берліне абмяркоўвае перспектывы развіцця сувязей з замежнымі аграрыямі


description: Група дзяцей з Сірыі з 15 па 29 студзеня будзе адпачываць і папраўляць здароўе ў Нацыянальным дзіцячым адукацыйна-аздараўленчым цэнтры "Зубраня".

title: Група дзяцей з Сірыі прыбыла ў Мінск на адпачынак і аздараўленне


description: Дыпламат адзначыў, што ўсе бізнесмены і фінансісты Казахстана і іншых краін з вялікім інтарэсам сочаць за тым, што адбываецца ў Беларусі ў сферы лічбавай эканомікі.

title: Беларускі вопыт развіцця лічбавай эканомікі выклікае вялікі інтарэс у свеце - пасол Казахстана


description: Прэзідэнт падкрэсліў, што ў краіне склалася добрая традыцыя - пачынаць спартыўны год Калядным міжнародным турнірам аматараў хакея. Яго адметнымі рысамі з'яўляюцца сур'ёзны спартыўны складнік і дух сапраўднай барацьбы.

title: Лукашэнка: сусветныя дасягненні беларускіх атлетаў грунтуюцца на трывалым фундаменце дзіцяча-юнацкага і масавага спорту


description: Пасяджэнне прайшло пад старшынствам міністра інфармацыі Аляксандра Карлюкевіча. Па яго выніках дадзены адпаведныя даручэнні органам дзяржкіравання і арганізацыям па актывізацыі асвятлення ІІ Еўрагульняў.

title: У Мінінфарме абмеркавалі работу СМІ на Еўрагульнях-2019


description: У пераліку работ пры капрамонце - рамонт і замена ўнутрыдамавых інжынерных сістэм электра-, цепла-, газа- і водазабеспячэння, водаадвядзення, рамонт даху і дзвярэй у падсобных памяшканнях.

title: Аб'ём капрамонту жылля ў Беларусі ў 2018 годзе плануецца павялічыць на 11,5 працэнта


description: Адзін з лепшых форвардаў у гісторыі БАТЭ так пракаменціраваў сваё рашэнне: "Надышоў час аб'явіць, што мінулы год стаў для мяне апошнім у якасці футбаліста БАТЭ. Хачу сказаць вялікі дзякуй усім тым, хто знаходзіўся побач са мной на працягу ўсяго гэтага шляху, дапамагаў мне, а часам нават ствараў нейкія перашкоды, якія толькі дабаўлялі мне матывацыі".

title: Форвард ФК БАТЭ Віталь Радзівонаў завяршае гульнявую кар'еру


description: Вучоныя Аб'яднанага інстытута энергетычных і ядзерных даследаванняў - Сосны ўвайшлі ў дзясятку лепшых за стварэнне метадаў і праграм разліку аптычных сячэнняў атамных ядзер з гарантаванай дакладнасцю, прымяняемых пры вырашэнні навуковых і інжынерных задач атамнай энергетыкі.

title: НАН Беларусі назвала топ-10 вынікаў вучоных за 2017 год


description: Плануецца, што кантынентальны біятлонны форум пройдзе з 18 па 24 лютага. Акрамя таго, у 2019 годзе "Раўбічы" прымуць летні чэмпіянат свету па біятлоне.

title: "Раўбічы" прымуць у 2019 годзе чэмпіянат Еўропы па біятлоне


description: У склад лыжнай зборнай акрамя Валянціны Камінскай, якая выйдзе на старт у спрынце і жаночай эстафеце, раней увайшлі Юрый Астапенка, Аляксандр Воранаў, Сяргей Далідовіч, Настасся Кірылава, Міхаіл Сямёнаў, Паліна Сераносава, Юлія Ціханава.

title: Беларуская лыжніца Валянціна Камінская выступіць на Алімпіядзе ў Пхёнчхане


description: "Я лічу, што мы на правільным шляху і наша станцыя стане самай бяспечнай, у гэтым няма ніякіх сумненняў", - адзначыў Уладзімір Вашчанка.

title: У Беларусі будуецца самая бяспечная АЭС - Вашчанка


description: Старшыня Савета Рэспублікі лічыць, што Беларусь і Польшча могуць выбудаваць яшчэ больш цесныя і эфектыўныя адносіны. "Канструктыўны задзел, зроблены на даверы і ўзаемнай павазе, усяляе ўпэўненасць у тым, што ў нас сапраўды добрыя перспектывы", - перакананы ён.

title: Беларусі і Польшчы патрэбна больш сумесных інавацыйных інвестпраектаў - Мясніковіч


description: Методыку распрацавалі для выкарыстання кантралюючымі (нагляднымі) органамі, якія могуць праводзіць праверкі. Яна патрэбна будзе, каб адбіраць суб'екты для ўключэння іх у планы выбарачных праверак.

title: Выбарачныя праверкі будуць праводзіцца з улікам крытэрыяў ацэнкі рызыкі суб'ектаў


description: "Авіякампанія выканала неабходныя ўмовы і прайшла акрэдытацыю ў адпаведнасці з нашымі авіяцыйнымі правіламі", - растлумачыў Уладзімір Косцін.

title: Расійскі лоўкостар "Перамога" атрымаў акрэдытацыю на палёты Санкт-Пецярбург - Мінск і Масква - Гомель


description: Тэмпература паветра ноччу складзе 2-7 градусаў марозу, пры праясненнях будзе да мінус 9, днём чакаецца ад мінус 3 да плюс 2.

title: Да 2 градусаў цяпла чакаецца ў Беларусі 11 студзеня


description: Сусветная прэм'ера фільма "Нелюбоў" адбылася ў 2017 годзе ў асноўнай конкурснай праграме 70-га Канскага кінафестывалю, дзе стужка была ўдастоена Прыза журы. Раней карціна была намініравана на "Залаты глобус".

title: Расійскі фільм "Нелюбоў" увайшоў у лік намінантаў на прэмію "Оскар"


description: Леанід Марыніч падкрэсліў, што рост экспарту да $5 млрд сведчыць аб тым, што перапрацоўка стала больш паглыбленай.

title: Экспарт беларускай сельгаспрадукцыі дасягнуў $5 млрд у 2017 годзе


description: "У ходзе майго нядаўняга візіту ў вашу цудоўную краіну я быў уражаны поспехамі развіцця сучаснай Індыі. Упэўнены, што ўмацаванне беларуска-індыйскіх дружалюбных адносін і паступальнае нарошчванне ўзаемавыгаднага супрацоўніцтва ва ўсіх сферах будзе садзейнічаць далейшаму працвітанню нашых дзяржаў", - гаворыцца ў віншаванні.

title: Лукашэнка павіншаваў Прэзідэнта Індыі з нацыянальным святам


description: "Наша тэст-сістэма дае магчымасць вызначыць колькасць лімфацытаў у перыферычнай крыві, дзякуючы чаму можна ацаніць стан імунітэту, інакш кажучы наколькі добра праходзіць прадукцыя новых клетак", - сказала Марыя Сцёганцава.

title: Тэст-сістэму для ацэнкі стану імунітэту распрацавалі ў Беларусі


description: Трэнерскі штаб мае намер праверыць на маючым адбыцца старце бліжэйшы рэзерв, у які ўваходзяць Юркевіч, Пісарава і Алімбекава.

title: Біятланістка Дар'я Юркевіч уключана ў склад зборнай Беларусі на шосты этап КС у Антхольцы


description: Мітрапаліт Павел пажадаў поспехаў і благаславіў гандбалістаў і іх трэнераў перад маючым адбыцца кантынентальным першынством.

title: Мітрапаліт Павел пажадаў поспехаў і благаславіў беларускіх гандбалістаў перад чэмпіянатам Еўропы


description: У аўторак, 23 студзеня, будзе пераважна без ападкаў. Ноччу і раніцай у асобных раёнах краіны чакаецца туман, шэрань. На дарогах месцамі захаваецца галалёдзіца.

title: Мокры снег і дажджы чакаюцца ў Беларусі ў другой палавіне тыдня


description: Так, узровень вады ў рацэ Рэйн у межах Кёльна дасягае цяпер адзнакі 6,8 м, што на 60 см вышэй за норму. Ужо цяпер падтоплены набярэжныя на поўдні горада. Чакаецца, што на працягу дня ўзровень вады будзе расці, калі яна перасягне 8,3 м, то суднаходства там будзе цалкам прыпынена.

title: На захадзе Германіі з-за цыклону расце ўзровень вады ў рэках, парушана суднаходства


description: Учора беларуская каманда вярнулася з Паўднёвай Амерыкі, дзе прайшоў ралі-рэйд. У Нацыянальным аэрапорце экіпажы сустракалі балельшчыкі, кіраўніцтва і супрацоўнікі завода.

title: Пілоты "МАЗ-СПОРТаўта" дабіліся максімальнага рэзультату на "Дакары-2018"


description: Кандыдаты на пасаду прэзідэнта вылучаюцца грамадзянамі Беларусі пры наяўнасці не менш як 100 тыс. подпісаў выбаршчыкаў. У той жа час у Расіі вылучацца можна ад палітычнай партыі, прычым, калі партыя парламенцкая, ад збору подпісаў яна вызваляецца.

title: Колькасць подпісаў для вылучэння на прэзідэнцкіх выбарах аптымальна зменшыць - Ярмошына


description: Цяпер для перадачы любой часткі горада пад замежную юрысдыкцыю, у тым ліку ў рамках пагаднення аб палітычным урэгуляванні, спатрэбяцца галасы дзвюх трацей са 120 дэпутатаў палаты.

title: Парламент Ізраіля зацвердзіў папраўкі да закона аб Іерусаліме


description: "Сітуацыя з адром застаецца ва Украіне напружанай. Па стане на 22 студзеня на адзёр ва Украіне захварэлі 2 тыс. 84 чалавекі, з іх 1375 дзяцей і 709 дарослых", - сказаў Уладзімір Курпіта.

title: Ва Украіне з пачатку года на адзёр захварэлі больш за 2 тыс. чалавек


description: Цырымонію гашэння маркі "100-годдзе органаў пагранічнай службы Беларусі" правялі сёння старшыня Дзяржпагранкамітэта Анатоль Лапо і міністр сувязі і інфарматызацыі Сяргей Папкоў.

title: Святочныя мерапрыемствы да 100-годдзя органаў пагранічнай службы пачаліся з гашэння спецыяльнай маркі


description: Грамадзяне Беларусі і грамадзяне Кітая, якія пражываюць у Ганконгу, атрымаюць права ўязджаць, выязджаць, знаходзіцца і праязджаць транзітам без віз на працягу 14 дзён.

title: Бязвізавы рэжым паміж Беларуссю і Ганконгам пачне працаваць з 13 лютага


description: Каманда Юрыя Швяцова сустракалася з гандбалістамі Нарвегіі і ўступіла з лікам 28:33 (12:15). Самым рэзультатыўным у складзе прайграўшых стаў Арцём Каралёк, які закінуў 5 мячоў.

title: Беларусы ўступілі нарвежцам, французы перамаглі аўстрыйцаў на чэмпіянаце Еўропы па гандболе


description: Ключавая роля ў рэалізацыі адводзіцца мясцовым органам улады, яны будуць ствараць умовы, каб у чалавека была магчымасць для працаўладкавання.

title: У Беларусі ўдасканаляць падыходы да садзейнічання ў працаўладкаванні - Мінпрацы


description: "Я думаю, у канцы 2019 года трэба праводзіць нейкую выбарчую кампанію. Лістапад 2019-га - ідэальны перыяд для гэтага", - сказала старшыня Цэнтрвыбаркама.

title: Адну з выбарчых кампаній 2020 года трэба праводзіць у лістападзе 2019-га - Ярмошына


description: Валерый Бельскі адзначыў, што па выніках 2017 года валавы ўнутраны прадукт Беларусі павялічыўся на 2,4 працэнта, і гэта нават больш, чым планавалася першапачаткова (1,7 працэнта). Тэндэнцыя росту ВУП павінна прадоўжыцца і ў бягучым годзе, для гэтага ёсць усе падставы, лічыць дырэктар Інстытута эканомікі НАН.

title: Кіраўнік Інстытута эканомікі НАН назваў перадумовы для росту ВУП Беларусі ў 2018 годзе


description: "З прыходам у нашу краіну Еўрапейскага інвестыцыйнага банка мы разлічваем, што наша супрацоўніцтва, перш за ўсё інвестыцыйнае, будзе значна актывізавана", - сказаў Андрэй Кабякоў.

title: Беларусь разлічвае на актывізацыю інвестыцыйнага супрацоўніцтва з ЕС - Кабякоў


description: "Перавод Беларусі ў шостую групу па класіфікацыі АЭСР дасць магчымасць скараціць памеры страхавых прэмій па экспартных крэдытах, якія прадастаўляюцца замежнымі банкамі беларускім прадпрыемствам-імпарцёрам, што ў сваю чаргу знізіць для іх кошт крэдытных рэсурсаў", - падкрэслілі ў прэс-службе.

title: Павышэнне пазіцыі ў рэйтынгу АЭСР дасць магчымасць знізіць кошт крэдытных рэсурсаў для Беларусі - Мінфін


description: У матчы 1/8 фіналу Сабаленка і расіянка Вераніка Кудзярметава абыгралі расійска-швейцарскі тандэм Натэла Дзаламідзэ / Ксенія Кноль - 6:1, 5:7, 10:6.

title: Арына Сабаленка выйшла ў чвэрцьфінал парнага разраду тэніснага турніру ў Хобарце


description: Дакументам уносяцца змяненні ва ўказ ад 18 лістапада 2008 года "Аб удасканаленні парадку распараджэння вызваляемымі матэрыяльнымі рэсурсамі Узброеных Сіл, іншых войскаў, воінскіх фарміраванняў і ваенізаваных арганізацый Рэспублікі Беларусь".

title: Працэдура распараджэння вызваляемай у войсках маёмасцю спрашчаецца ў Беларусі


description: "Паводле даных праводзімага маніторынгу, захваральнасць на вострыя рэспіраторныя інфекцыі на тэрыторыі Беларусі па стане на 15 студзеня характарызуецца нізкай інтэнсіўнасцю і ўзроўнем ніжэйшым на 40,1 працэнта ў параўнанні з аналагічным перыядам мінулага года", - гаворыцца ў паведамленні.

title: Захваральнасць на ВРІ ў Беларусі знаходзіцца на нізкім узроўні


description: "Мы ідзём па графіку абнародавання перагледжанай ядзернай дактрыны 2 лютага", - сказаў военачальнік.

title: Новая ядзерная дактрына ЗША будзе прадстаўлена 2 лютага - Пентагон


description: Дакументам устаноўлены тарыфы на паслугі па транспарціроўцы нафты па магістральных трубаправодах ААТ "Гомельтранснафта Дружба", размешчаных на тэрыторыі Беларусі.

title: МАРГ устанавіў тарыфы на паслугі па транспарціроўцы нафты па магістральных трубаправодах на тэрыторыі Беларусі


description: "Гэта чароўнае свята, азоранае дабрынёй і пяшчотай, пабуджае ўсвядоміць каштоўнасць міру і згоды на роднай зямлі, заклікае прытрымлівацца хрысціянскіх ідэалаў любові і міласэрнасці", - гаворыцца ў віншаванні.

title: Віншаванне Прэзідэнта Беларусі з Раством Хрыстовым


description: Аляксандр Лукашэнка падкрэсліў, што галоўная каштоўнасць - гэта мір і спакой, якія не бяруцца ніадкуль, а грошы заўсёды можна знайсці і зарабіць.

title: Лукашэнка: у справе захавання міру ў Беларусі вялікі ўклад царквы


description: На мінулым тыдні Арына была на 69-й пазіцыі, а пасля турніру ў аўстралійскім Хобарце, дзе яна дайшла да чвэрцьфіналу, узнялася на 3 радкі вышэй, набраўшы 943 ачкі.

title: Арына Сабаленка ўзнялася на 66-е месца ў рэйтынгу WTA, Аляксандра Сасновіч апусцілася на 3 пазіцыі


description: Упершыню на Калядным турніры згуляе зборная Кітая, якая выступіць на папярэдняй стадыі ў групе А са Швейцарыяй, ААЭ і хакейнай камандай Прэзідэнта Беларусі.

title: Каманды-ўдзельніцы Каляднага турніру па хакеі апрабуюць лёд "Чыжоўка-Арэны"


description: Валянцін Рыбакоў падкрэсліў прыхільнасць Беларусі да мэты адаптацыі сістэмы развіцця да новага Парадку дня-2030. На палях мерапрыемства адбылася кароткая размова пастаяннага прадстаўніка Беларусі з Генеральным сакратаром ААН.

title: Беларусь удзяляе асаблівую ўвагу комплекснай рабоце па рэфармаванні ААН - Рыбакоў


description: Мост Сіньбайшата праходзіць цераз раку Янцзы. Яго агульная даўжыня складае каля 5,32 км, даўжыня асноўнай секцыі - 920 м.

title: У Кітаі пабудаваны першы ў свеце двух'ярусны 6-калейны мост


description: "Галоўным следчым упраўленнем СК Расіі прадаўжаецца расследаванне крымінальнай справы, узбуджанай па факце здарэння ў адной са школ Матавіліхінскага раёна Пермі", - сказала Святлана Пятрэнка.

title: Падлеткаў, што напалі ў Пермі на школу, абвінавачваюць у замаху на забойства па папярэдняй змове


description: Трохразовая алімпійская чэмпіёнка стартавала чацвёртай, але пасля першага агнявога рубяжа выйшла на лідзіруючыя пазіцыі. Промах на другой пазіцыі лежачы не паўплываў на месца ў групе прэтэндэнтаў на ўзнагароды беларускі.

title: Дар'я Домрачава заняла трэцяе месца ў гонцы праследавання на этапе КС па біятлоне ў Антхольцы


description: "У бліжэйшыя выхадныя і ў пачатку наступнага тыдня ўмовы надвор'я на тэрыторыі Беларусі будзе вызначаць антыцыклон, які сфарміраваўся ў халодным паветры паўночных шырот, таму тэмпературны фон прадоўжыць паніжацца, а вось на снег разлічваць не даводзіцца", - адзначылі ў Белгідрамеце.

title: У Беларусі да канца тыдня пахаладнее


description: "Законам замацоўваецца, што элементы вулічна-дарожнай сеткі парка (вуліцы, плошчы, праспекты і іншыя падобныя яго састаўныя часткі), як і аналагічныя элементы ў населеных пунктах, з'яўляюцца геаграфічнымі аб'ектамі", - расказалі ў прэс-службе.

title: Уліцы ў індустрыяльным парку "Вялікі камень" атрымалі статус геаграфічных аб'ектаў


description: У ходзе заезду яму ўдалося апярэдзіць партугальца Іва Алівейру і ўкраінскага велагоншчыка Віталя Грыніва. Для беларускіх велагоншчыкаў залаты медаль Яўгена Каралька стаў адзіным на дамашнім этапе Кубка свету.

title: Беларус Яўген Каралёк атрымаў перамогу ў скрэтчы на этапе КС па веласпорце на трэку ў Мінску


description: У былым езуіцкім касцёле абрушылася частка сцяны, якая трымала нагрузку зводу будынка.

title: Аб'яўлены збор сродкаў на падрыхтоўку дакументаў проціаварыйных работ у касцёле ў Мсціславе


description: "З 1 студзеня гэтага года мы прыводзім усё ў адпаведнасць, пошліны замацаваны ў беларускіх рублях. У сярэднім цана пошлін зменшыцца на 30 працэнтаў. Вучоныя і навуковыя арганізацыі будуць плаціць толькі 25 працэнтаў ад цаны пошліны", - сказаў Аляксандр Шумілін.

title: Стаўкі патэнтных пошлін зніжаны ў сярэднім на 30 працэнтаў


description: "У Беларусі выбудоўваецца новая сістэма кіравання дзяржаўнымі актывамі, а Дзяржкаммаёмасць трансфармуецца ў структуру, якая прызначана вырашаць пытанні эфектыўнасці работы прадпрыемстваў", - заявіў першы намеснік старшыні Дзяржаўнага камітэта па маёмасці Аляксей Васільеў.

title: Дзяржкаммаёмасць і СБ плануюць рэалізаваць праект па павышэнні эфектыўнасці дзяржпрадпрыемстваў


description: Еўрапейскі банк рэканструкцыі і развіцця прадаставіць ТАА "Кіруючая кампанія холдынга "Аптэка груп" крэдыт да 5 млн еўра на пяць гадоў. Гэта першы мезанінны крэдыт, арганізаваны ЕБРР у Беларусі.

title: ЕБРР інвесціруе ў фармацэўтычную галіну Беларусі да 5 млн еўра


description: Заданне па зніжэнні названых затрат у цэлым па рэспубліцы ўстаноўлена ў памеры Br68,74 млн. Канкрэтныя заданні адносна аб'ёму зніжэння затрат даведзены кожнай вобласці і Мінску.

title: Затраты на аказанне насельніцтву ЖКП у 2018 годзе знізяць на Br68,74 млн


description: Дыпламат падкрэсліў, што ўрад пад кіраўніцтвам прэм'ер-міністра Нарэндры Модзі зрабіў важныя захады для вываду эканомікі на траекторыю хуткага росту.

title: Беларусь і Індыя эфектыўна выконваюць дамоўленасці на вышэйшым узроўні - Панкадж Саксена


description: Указам устанаўліваецца пералік важнейшых параметраў, якія з'яўляюцца ключавымі паказчыкамі эфектыўнасці работы ўрада і Нацыянальнага банка.

title: Рост ВУП 3,5 працэнта, інфляцыя не больш за 6 працэнтаў - Лукашэнка падпісаў указ аб задачах развіцця Беларусі на 2018 год


description: Пасольству Беларусі ў Японіі перададзены больш за 100 кніг. Яны будуць прадстаўлены на першым беларуска-японскім эканамічным форуме, які пройдзе ў маі 2018 года ў гарадах Токіа, Осака, Іакагама.

title: Беларускія кнігі будуць перададзены членам японскай імператарскай сям'і


description: "Паводле аператыўных даных, арганізацыі Мінсельгасхарча за 2017 год экспартавалі прадукцыі на $2,4 млрд, што на 4,6 працэнта больш за ўзровень 2016 года. Калі гаварыць аб пастаўках сельгаспрадукцыі ўсімі ігракамі рынку, прагназуем, што лічбы па экспарце складуць каля $5 млрд", - сказаў Аляксей Багданаў.

title: Беларусь у 2017 годзе пачала экспартаваць сельгаспрадукцыю ў 17 новых краін


description: "Скарачэнне ўжо адбылося. Цэнтральны апарат скарочаны прыкладна на трэць. І загранустановы на 15 працэнтаў", - сказаў міністр.

title: Цэнтральны апарат МЗС Беларусі па выніках аптымізацыі скарочаны на трэць


description: "У мінулым годзе ў Мінску 8 прадпрыемстваў атрымалі экалагічныя сертыфікаты якасці. Але для такога буйнога горада гэтага недастаткова", - сказала Ія Малкіна.

title: Прадпрыемствы павінны актывізаваць работу па атрыманні экалагічных сертыфікатаў - Малкіна


description: "У час сустрэч акцэнт будзе зроблены на абмеркаванні рэкамендацый БДІПЧ АБСЕ па пытаннях удасканалення выбарчага працэсу ў Беларусі", - адзначыў Дзмітрый Мірончык.

title: Удасканаленне выбарчага працэсу абмяркуюць у час візіту спецпрадстаўніка ПА АБСЕ ў Беларусь


description: Аранжавы ўзровень небяспекі аб'яўлены ў 51 дэпартаменце краіны. У Брэтані, на захадзе Францыі, падзенне дрэў і абрыў кантактнага проваду парушылі рух паяздоў як мінімум на 7 лініях.

title: Зімовая бура пакінула без электрычнасці больш за 200 тыс. кватэр у Францыі


description: II З'езд вучоных Беларусі прайшоў у Мінску 12-13 снежня. Па выніках пленарнага пасяджэння 13 снежня была падрыхтавана рэзалюцыя з'езда. Аднак потым яе тэкст дапрацоўваўся рэдакцыйнай камісіяй, і цяпер грамадскасці прадстаўлены канчатковы варыянт.

title: У Беларусі ўдасканаляць падыходы да арганізацыі навукова-даследчай і інавацыйнай дзейнасці


description: Жанчына, якая знаходзілася на выбарчым участку, убачыўшы Земана, які падышоў да стала выбарчай камісіі, скінула з сябе куртку і, выкрыкваючы на англійскай мове грубыя словы ў адрас палітыка, паспрабавала штурхнуць яго ў спіну.

title: СМІ: на выбарчым участку на прэзідэнта Чэхіі было ўчынена нападзенне


description: "Праведзены 27 снежня 2017 года абмен утрымліваемымі асобамі, першы такі з верасня 2016-га, паказаў, што пры наяўнасці палітычнай волі складаныя праблемы могуць знайсці сваё рашэнне", - гаворыцца ў заяве.

title: Навагодняе перамір'е ў Данбасе павінна стаць бестэрміновым - Сайдзік


description: Уладзімір Макей заўважыў, што Беларусь знаходзіцца на стыку паміж Усходам і Захадам і на сабе адчувае ўсе негатыўныя наступствы канфрантацыі ў рэгіёне.

title: Макей: Расія для Беларусі - стратэгічны партнёр першараднай важнасці ва ўсіх адносінах


description: Марына Савіцкая расказала, што традыцыйнае белаўзорыстае ткацтва было распаўсюджана ў сялянскім побыце Панямоння на працягу XIX стагоддзя і большай часткі XX стагоддзя.

title: Статус гісторыка-культурнай каштоўнасці атрымае традыцыйнае белаўзорыстае ткацтва Панямоння


description: "Безумоўна, ён зноў будзе балаціравацца ў прэзідэнты на наступных выбарах", - заявіў Хоган Гідлі.

title: Трамп будзе балаціравацца на пасаду прэзідэнта ЗША ў 2020 годзе


description: Плануецца, што першы такі канцэрт у Брэсце адбудзецца ўжо ў гэтым годзе на Дзень горада. Арганізатарамі форуму з'яўляюцца Брэсцкі абл- і гарвыканкам, Міністэрства культуры, Беларускі саюз музычных дзеячаў, Брэсцкае абласное музычнае таварыства.

title: "Студзеньскія музычныя вечары" ў Брэсце прадоўжацца летнімі начнымі канцэртамі класічнай музыкі


description: У матчы 1/16 фіналу беларус Максім Мірны і аўстрыец Філіп Освальд сустракаліся з амерыканскімі братамі Бобам і Майкам Браянамі і прайгралі - 7:6 (7:5), 4:6, 4:6.

title: Мірны і Освальд уступілі братам Браянам на Australian Open


description: Згодна з рашэннем Br285 909,48 накіравана на выплату 4 стыпендый і 5 прэмій навучэнцам устаноў адукацыі сферы культуры, 24 заахвочвальныя прэміі навучэнцам, студэнтам і творчым калектывам. Матэрыяльная дапамога аказана 72 прадстаўнікам таленавітай моладзі.

title: Лукашэнка зацвердзіў рашэнне савета спецфонду Прэзідэнта па падтрымцы таленавітай моладзі


description: У агульным аб'ёме грашовых даходаў аплата працы займае 62,6 працэнта, даходы ад прадпрымальніцкай і іншай дзейнасці, якая прыносіць даход, - 8,2 працэнта, трансферты насельніцтву (пенсіі, дапамогі, стыпендыі і іншыя трансферты насельніцтву) - 23,9 працэнта, даходы ад уласнасці і іншыя даходы - 5,3 працэнта.

title: Рэальныя грашовыя даходы насельніцтва выраслі на 1,5 працэнта


description: Па стане на 29 снежня 2017 года стаўка LIBOR для дэпазітаў тэрмінам на 1 год у доларах ЗША склала 2,10697 працэнта гадавых.

title: Стаўка па дэпазіце "Сямейны капітал" на 2018 год складзе 2,10697 працэнта гадавых


description: "Сёння ў Мінску больш за 11 тыс. вакансій. На аднаго беспрацоўнага ў нас больш як 5 вакансій. Работа ёсць і для людзей, якія маюць рабочую прафесію, і для спецыялістаў", - сказала Жанна Рамановіч.

title: Работа ў Мінску ёсць для кожнага, у каго ёсць жаданне працаваць


description: Кіраўнік дзяржавы адзначыў, што рацыянальныя і цалкам вытлумачальныя дзеянні Беларусі ў частцы лібералізацыі візавага рэжыму для іншаземцаў выклікаюць насцярожанасць партнёра па Саюзнай дзяржаве.

title: "Нельга закрывацца адзін ад аднаго" - Лукашэнка аб важнасці зняцця рознагалоссяў з Расіяй у пагранічнай сферы


description: Аб гэтым БЕЛТА ў прэс-службе беларускага лідара.

title: Зайцаў назначаны начальнікам факультэта Генштаба УС - намеснікам начальніка Ваеннай акадэміі Беларусі


description: Паводле інфармацыі аддзела турызму "Нарачанскага", у нумарах гасцінічнага комплексу і гасцявых катэджах размяшчаліся больш як 5,4 тыс. турыстаў, прычым амаль палавіна з іх - гэта грамадзяне іншых дзяржаў.

title: Больш як 27,3 тыс. турыстаў скарысталіся паслугамі нацыянальнага парку "Нарачанскі" ў 2017 годзе


description: У Тэгеране беларусы амаль ні ў чым не ўступалі лепшай дружыне Азіі, прайграўшы з мінімальнай розніцай у ліку - 1:2.

title: Беларусы паўторна прайгралі ў спарынгах зборнай Ірана па міні-футболе


description: Як заявілі арганізатары акцыі, мітынг "за Македонію" ў Салоніках сабраў 800 тыс. удзельнікаў. Паводле інфармацыі паліцыі, для ўдзелу ў акцыі сабраліся 90 тыс. грамадзян.

title: Масавая акцыя пратэсту прайшла ў Грэцыі супраць новай назвы Македоніі


description: Адзначаецца, што перагаворы пройдуць 9 студзеня ў прыгранічным пункце ў Пханмунджоме. Гэта стануць першыя міжкарэйскія перагаворы са снежня 2015 года. Чакаецца, што на маючых адбыцца перагаворах на высокім узроўні будзе абмяркоўвацца пытанне ўдзелу зборнай КНДР у зімовых Алімпійскіх гульнях у паўднёвакарэйскім Пхёнчхане.

title: КНДР згадзілася правесці перагаворы з Рэспублікай Карэя на высокім узроўні


description: Трэнерскі штаб нацыянальнай зборнай Беларусі назваў склад на маючы адбыцца збор і таварыскі матч. У складзе каманды Дэйва Льюіса 26 ігракоў, у тым ліку 14 з мінскага "Дынама".

title: Джэф Плат згуляе ў камандзе Беларусі супраць Канады напярэдадні Алімпійскіх гульняў


description: Станіслаў Садоўнікаў выступіў на нарадзе з дакладам аб рэкамендуемых крыніцах доказаў намеру асоб, якія кантралявалі суб'екты гаспадарання, у давядзенні іх да банкруцтва.

title: Мінэканомікі падрыхтуе рэкамендацыі антыкрызісным кіраўнікам па субсідыярнай адказнасці з улікам дэкрэта нумар 7


description: "Сёння такі чалавек таксама быў на прыёме. І калі мы пачалі разбірацца, што яго ўсё ж хвалюе, то аказалася - практычна ўсё, што адбываецца ў краіне і нават за яе межамі", - адзначыў Максім Рыжанкоў.

title: У Беларусі знізілася колькасць хранічных скаржнікаў - Рыжанкоў


description: "У нас у агульнай колькасці ўжо сфармулявана 11 саюзных праграм, якія будуць рэалізоўвацца ў 2018 годзе. На іх рэалізацыю плануецца выдзеліць звыш 3 млрд расійскіх рублёў", - сказаў Рыгор Рапота.

title: На рэалізацыю саюзных праграм у 2018 годзе плануецца выдзеліць больш за 3 млрд расійскіх рублёў


description: "Упэўнены, што існуючыя паміж нашымі дзяржавамі адносіны будуць і далей пашырацца, у тым ліку ў гандлёва-эканамічнай і інвестыцыйнай сферах, у справе забеспячэння рэгіянальнай стабільнасці і бяспекі", - гаворыцца ў віншаванні.

title: Лукашэнка разлічвае на развіццё супрацоўніцтва з Фінляндыяй у гандлёва-эканамічнай сферы


description: На гэты момант у якасці кандыдатаў зарэгістравана 1 169 маладых людзей ва ўзросце да 30 гадоў, што складае 5,25 працэнта ад агульнай колькасці ўсіх прэтэндэнтаў на дэпутацкі мандат.

title: Яўка выбаршчыкаў на мясцовых выбарах у Беларусі можа перасягнуць 60 працэнтаў - ЦВК


description: У студзені ў Беларусь прыедзе 50 чалавек, якія будуць асвойваць тут розныя прафесійна-тэхнічныя спецыяльнасці - ад аўтамабілебудавання да мехатронікі ў галіне сучаснага вытворчага менеджменту.

title: Беларусь будзе рыхтаваць прафесійна-тэхнічныя кадры для Індыі


description: Мастацкая літаратура, класіка запатрабавана чытачом, і яшчэ да выхаду чарговага тома ў выдавецтва звяртаюцца людзі, цікавяцца, як хутка і дзе можна набыць новую кнігу.

title: Творы, якія раней не публікаваліся, уключаны ў зборы твораў Навуменкі, Караткевіча і Брыля


description: Беларускую частку міжурадавай камісіі ўзначальвае намеснік прэм'ер-міністра Міхаіл Русы, грузінскую - першы віцэ-прэм'ер-міністр - міністр эканомікі і ўстойлівага развіцця Дзмітрый Кумсішвілі.

title: Беларусь і Грузія разгледзяць перспектыўныя праекты ў прамысловасці і АПК


description: Беларускі тэнісіст завяршыў выступленне на першым у сезоне турніры Вялікага шлема. Раней беларускі ігрок выступаў на турніры ў пары з Філіпам Освальдам, і ў 1/16 фіналу яны прайгралі амерыканскім тэнісістам братам Бобу і Майку Браянам.

title: Мірны і Шуай уступілі ў міксце на Адкрытым чэмпіянаце Аўстраліі па тэнісе


description: "Мы дапрацоўваем праект указа па ліцэнзаванні. З'яўляюцца слушныя прапановы, каб у яго ўключыць усе дзеючыя дакументы, каб ліцэнзіі і ліцэнзуемыя віды дзейнасці рэгуляваліся адзіным дакументам", - адзначыў Дзмітрый Матусевіч.

title: Ліцэнзаванне ў Беларусі будзе рэгулявацца адзіным дакументам


description: Праект падрыхтаваны Верай Кухаравай, дырэктарам іспанскага выдавецтва Ediciones Irreverentes, справы якога яна вядзе разам з мужам, іспанскім пісьменнікам Мігелем Анхелем дэ Русам. Вера Кухарава - беларуска, скончыла Беларускі ўніверсітэт культуры і ўжо шмат гадоў жыве ў Іспаніі.

title: Выдадзены ў Іспаніі двухмоўны зборнік вершаў Багдановіча папоўніў фонд НББ


description: Прадпрыемствам прадастаўлена адтэрміноўка па вяртанні пазыковых сродкаў, а таксама растэрміноўка па выплаце працэнтаў за прадастаўленыя банкаўскія крэдытныя рэсурсы.

title: Лукашэнка прыняў рашэнні па падтрымцы асобных прадпрыемстваў сістэмы Мінпрама і "Беллегпрама"


description: У бліжэйшыя два месяцы лепш пазнаёмлюся з камандай. Наша задача відавочная - футбалісты брэсцкага "Дынама" ў наступным сезоне будуць змагацца за самыя высокія месцы і ў чэмпіянаце, і ў Кубку Беларусі.

title: Футбалісты брэсцкага "Дынама" ў наступным сезоне будуць змагацца за высокія месцы ў чэмпіянаце


description: Падпісаны таксама законы "Аб унясенні змяненняў і дапаўненняў у Бюджэтны кодэкс Рэспублікі Беларусь" і "Аб бюджэце дзяржаўнага пазабюджэтнага фонду сацыяльнай абароны насельніцтва Рэспублікі Беларусь на 2018 год".

title: Лукашэнка падпісаў закон аб рэспубліканскім бюджэце на 2018 год


description: "Мы гэтымі днямі ўжо абнародавалі топ-10 распрацовак за 2017 год. Цяпер фарміруем топ-100 па выніках мінулага года для розных галін эканомікі", - сказаў Уладзімір Гусакоў.

title: НАН Беларусі сфарміруе топ-100 лепшых распрацовак Года навукі для розных галін эканомікі


description: Гэта прадугледжана пастановай Савета Міністраў ад 9 студзеня 2018 года нумар 11.

title: Павел Лёгкі назначаны намеснікам міністра інфармацыі


title: Дырэктар НДІ ядзерных праблем БДУ Сяргей Максіменка: “Фундаментальная навука прыносіць прыбытак”

maintext:
НДІ ядзерных праблем БДУ вось ужо больш за 30 гадоў займаецца фундаментальнымі распрацоўкамі. Дырэктар установы Сяргей МАКСІМЕНКА распавёў пра важныя вынікі інстытута за мінулы год і пра ролю фундаментальнай навукі ў ВНУ і дзяржаве.
Удзел у праграмах і калабарацыях
Сярод навуковых напрамкаў інстытута можна вылучыць: узаемадзеянне выпраменьванняў з рэчывам, ядзерная фізіка, фізіка часціц і высокіх энергій, электра-магнетызм складаных асяроддзяў, кантроль малых доз радыяцыі і радыёактыўнага забруджвання і іншыя.
У структуру інстытута ўваходзяць 9 лабараторый, а таксама Цэнтр фізікі часціц і высокіх энергій, у якім яшчэ 3 лабараторыі. Тут задзейнічана 138 супрацоўнікаў, сярод іх 80 навукоўцаў.
Паводле рэйтынгаў арганізацый Беларусі на падставе індэкса Хірша, што характарызуе колькасць публікацый і іх цытавання, НДІ ЯП БДУ займае пазіцыі лідара. Бо 12 супрацоўнікаў інстытута маюць паказчык вышэйшы за 15.
– Інстытут супрацоўнічае з вялікай колькасцю арганізацый, удзельнічае ў шматлікіх дзяржаўных і замежных праектах, – кажа дырэктар. – Напрыклад, Дзяржаўныя праграмы навуковых даследаванняў, Рэспубліканскі фонд фундаментальных даследаванняў, Міністэрства па надзвычайных сітуацыях і іншыя. Таксама вылучаюцца Аб’яднаны інстытут ядзерных даследаванняў (Дубна, Расія), ЦЕРН – Еўрапейскі Цэнтр ядзерных даследаванняў – найбуйнейшая ў свеце лабараторыя фізікі высокіх энергій. Варта згадаць і праекты праграмы Еўрапейскага саюза па развіцці навуковых даследаванняў і тэхналогій «Гарызонт 2020» і еўрапейскі мегагрант Graphene Flagship, у якім НДІ ЯП з’яўляецца адзінай навуковай арганізацыяй за межамі ЕС.
Інстытут удзельнічае ў працы найбуйнейшых міжнародных калабарацый у галіне фізікі высокіх энергій: EDM Collaboration (ЗША), PANDA (Германія), COSY (Германія), LAPP (Францыя).
За апошнія гады супрацоўнікамі НДІ ЯП атрыманы важныя вынікі ў фундаментальных і прыкладных даследаваннях. Сярод іх вылучаецца ўдзел навукоўцаў інстытута ў эксперыментах CMS на Вялікім адронным калайдары ў ЦЕРН, якія прывялі да адкрыцця базона Хігса. 14 супрацоўнікаў інстытута былі суаўтарамі першых прац, якія паведамляюць пра гэта адкрыццё. Варта таксама адзначыць цыкл прац па сінтэзе шматпластовых графен-палімерных пакрыццяў.
Неабходнасць фундаментальнай навукі
Як падкрэслівае Сяргей Максіменка, асновай паспяховай працы інстытута з’яўляецца высокі ўзровень фундаментальных даследаванняў, хоць яны далёка не заўсёды прыносяць відавочную і хуткую аддачу. Фундаментальная навука – гэта капітал, які мы ўкладваем у будучыню. Без гэтага капіталу складана сабе ўявіць развіццё тэхналогій, не менш важнай з’яўляецца яго роля ў развіцці адукацыі.
– Імгненную аддачу дае інжынерыя, – разважае дырэктар інстытута. – А фундаментальная навука дае перспектыўныя распрацоўкі, якія калі і акупяцца, то праз вялікі прамежак часу. Але калі не ўкладваць сродкі ў фундаментальную навуку, мы загадзя асуджаныя на тэхналагічнае адставанне і правінцыйнасць нацыянальнай навукова-тэхнічнай эліты.
Менавіта дзякуючы высокаму ўзроўню фундаментальных даследаванняў і, як вынік, прыкладному патэнцыялу інстытут здолеў скласці шэраг міжнародных кантрактаў і праектаў, якія не толькі дазваляюць праводзіць даследаванні на самым высокім узроўні, але і дазволілі закупіць сур’ёзнае навуковае абсталяванне для лабараторый.
– Даўно вызначыў для сябе важныя прынцыпы працы ў навуцы. Па-першае, варта вызначыцца з выбарам канкурэнтнай тэматыкі. Па-другое, уключыцца ў нацыянальныя праграмы навуковых даследаванняў – без іх мы як без глебы пад нагамі. Па-трэцяе, гэта ўключанасць у міжнародныя праграмы. Менавіта ўдзел у міжнародных праектах, публікацыі ў міжнародных часопісах дазваляюць аб’ектыўна ацаніць свой узровень і хутка ўдасканальваць праграмы даследавання. Па-чацвёртае, гэта прыцягненне маладых кадраў, – каментуе Сяргей Максіменка. Па яго меркаванні, запал не можа з’яўляцца адзінай матывацыяй для маладых навукоўцаў. Доступ да абсталявання, удзел у канферэнцыях, перспектывы абарон дысертацый, годная зарплата – гэта неабходныя ўмовы рэалізацыі патэнцыялу і амбіцый маладых у навуцы, і наша задача зрабіць усё для забеспячэння такіх умоў.
Значныя дасягненні за 2017 год
Мінулы год быў абвешчаны Годам навукі, і ён для інстытута прайшоў плённа. У галіне фундаментальных даследаванняў вылучаецца наступнае:
– пабудаваная тэорыя перабудоўванай па частаце генерацыі квазічаранкоўскага выпраменьвання ў графене і графен-палімерных слаістых структурах, якая дазваляе ствараць нанапамерныя крыніцы электрамагнітнага выпраменьвання ў тэрагерцавым дыяпазоне (кіраўнікі К. Г. Батракоў, С. А. Максіменка; праца выканана ў рамках задання ДПНД «Фатоніка, опта і мікраэлектроніка»).
У галіне прыкладных навуковых даследаванняў:
– распрацаваны і перададзены ў вопытную эксплуатацыю макет модуля кантролю за забеспячэннем бяспекі пры збудаванні і ўводзе ў эксплуатацыю Беларускай АЭС і модуля кантролю за радыяцыйнай бяспекай крыніц іанізацыйнага выпраменьвання. Праца важная для арганізацыі сістэмы інфармацыйнай падтрымкі Дзяржатамнагляду, паскарэння атрымання і павышэння захаванасці інфармацыі па кантролі ў галіне ядзернай і радыяцыйнай бяспекі на ўзроўні, які забяспечвае бяспечнае і эфектыўнае развіццё атамнай галіны Беларусі (кіраўнік С. М. Сытова, праца выканана ў рамках задання ДНТП «Інтэлектуальныя інфармацыйныя тэхналогіі»).
Што наперадзе?
Дзякуючы значным навуковым вынікам НДІ ядзерных праблем БДУ мае аўтарытэт сярод калегаў у краіне і за яе межамі, што дазваляе запрашаць іх на арганізаваныя інстытутам канферэнцыі і школы. Гэта не толькі значныя для ўніверсітэта навуковыя падзеі, але і ўнёсак у фарміраванне пазітыўнага іміджу нашай краіны на сусветнай арэне.
У чэрвені 2018 года адбудзецца 3я міжнародная навуковая канферэнцыя «Фундаментальны і прыкладны нанаэлектрамагнетызм», фундаваная праграмай НАТА «Навука дзеля міру», а ў верасні пройдзе чарговая міжнародная канферэнцыя па інжынерыі сцынцыляцыйных матэрыялаў і радыяцыйных тэхналогіях. Акрамя таго, інстытут сумесна з АІЯД (Дубна) арганізуе міжнародную школу-канферэнцыю «Актуальныя праблемы фізікі мікрасвету» (жнівень 2018). А зусім хутка, 26–28 лютага, у інстытуце адбудзецца семінар LHC Days in Belarus 2018, прысвечаны ўдзелу беларускіх навукоўцаў у эксперыментах на Вялікім адронным калайдары ў Еўрапейскай арганізацыі ядзерных даследаванняў.
Алена ЛЯЎШЭНЯ


title: Вучоба ў БДУ - гэта час магчымасцяў! Названы імёны найлепшых студэнтаў года

maintext:
Вынікі конкурсу «Студэнт года» падведзены ў БДУ. Пераможцы вызначаны ў чатырох намінацыях.
У катэгорыі «Навука» сярод прыродазнаўча-тэхнічных навук найлепшай стала пяцікурсніца фізічнага факультэта Таццяна Качаткова; сярод сацыяльна-гуманітарных – чацвёртакурсніца юрыдычнага факультэта Эльжбета Скшыдлеўска.
У намінацыі «Лідар» адзначаны тры пераможцы ў катэгорыі «Універсітэт» – чацвёртакурснік Інстытута журналістыкі Кірыл Карабан і пяцікурсніца хімічнага факультэта Кацярына Фянчук, у катэгорыі «Факультэт» – чацвёртакурсніца хімічнага факультэце Анастасія Шабан.
У намінацыі «Спорт» пераможцам прызнаны трэцякурснік факультэта філасофіі і сацыяльных навук Глеб Алексін, а ў «Культуры» перамогу атрымала студэнтка трэцяга курса Інстытута журналістыкі Лідзія Заблоцкая.
Перамога ў конкурсе «Студэнт года» прысуджаецца студэнтам, якія дасягнулі высокіх паказчыкаў у навукова-даследчай працы, грамадскім, спартыўным і культурным жыцці нашага ўніверсітэта, а таксама дзейнасці ў органах студэнцкага самакіравання за 2016/2017 навучальны год.
Усяго ў конкурсе ўдзельнічалі 69 студэнтаў, якія маюць найлепшыя вынікі ў сваёй адукацыйна- навуковай і грамадскай дзейнасці.
Намінацыя «Культура»
Лідзія Заблоцкая, прадстаўнік Беларусі на міжнародным песенным конкурсе Youthvision (4 месца, Азербайджан, Баку), уладальнік гран-пры раённага фэсту патрыятычнай песні, прысвечанага 40-годдзю стварэння Маскоўскага раёна г.Мінска, старшыня Творчага саюза БДУ, старшыня Творчага
саюза Інстытута журналістыкі БДУ, ідэйны натхняльнік і арганізатар універсітэцкага паэтычнага форуму, арганізатар фэсту першакурснікаў «YFM. #тынаволне»:
– БДУ – гэта неверагодная пляцоўка, каб максімальна ярка раскрыць свой патэнцыял. Адчула гэта на першым курсе, калі сустрэлася з творчымі студэнтамі і выкладчыкамі. У кожнага гарэлі вочы. Яны, іх праекты натхнялі – і я проста атрымлівала задавальненне ад кожнай хвіліны праекта.
Дзякуй БДУ і за тое, што ён даў мне сцэну. Для чалавека, які спявае з 4 гадоў, гэта важна. Рада, што працягнула тварыць. І я бачу аддачу публікі. Ніякіх рамак – толь-кі творчасць і імкненне наперад. У нашым універсітэце мноства «дзвярэй». Галоўнае – жаданне. Абяцаю надалей натхняць хлопцаў і дзяўчат для развіцця:)
Намінацыя «Лідар»,
паднамінацыя «Факультэт»
Анастасія Шабан, арганізатар студэнцкага турніру прыродазнаўчанавуковых дысцыплін, сябра журы абласнога турніру юных хімікаў, удзельнік міжнароднага студэнцкага форуму «Святло Вялікай Перамогі», старшыня прафбюро хімічнага факультэта, сябра Савета БДУ, удзельнік праекта «Экастыль БДУ»:
– БДУ – гэта самы найлепшы ўніверсітэт нашай краіны! Самая лепшая моладзевая пляцоўка для рэалізацыі сябе як асобы, лідара, будучага спецыяліста і проста прыстойнага чалавека! БДУ падарыў мне людзей, якія паверылі ў мае сілы, пасялілі ўпэўненасць, ахінулі цяплом і зычлівасцю. Менавіта тут, я змагла сябе выявіць і ў чарговы раз пераканацца ў тым, што вельмі шматлікае залежыць ад нас саміх і людзей, якія заўсёды побач.
Намінацыя «Лідар»,
паднамінацыя «Універсітэт»
Кірыл Карабан, намеснік старшыні ГА «Студэнцкі саюз БДУ», старшыня ГА «Студэнцкі саюз БДУ» Інстытута журналістыкі БДУ, памочнік старшыні Студэнцкай асамблеі БДУ, арганізатар II міжнароднага моладзевага форуму «М.І.Р. – гэта наша будучыня», арганізатар міжнароднага студэнцкага форуму «Святло Вялікай Перамогі», кіраўнік праекта «Студэнт БДУ на тыдзень»:
– Прыемна ўсведамляць, што гады майго станаўлення супадаюць з часам, праведзеным у БДУ – ва Універсітэце з вялікай літары. Тут нараджаліся ідэі праектаў і конкурсаў, перадаваўся досвед ад старэйшых да малодшых. Тут ты знаёміўся, даведваўся людзей і пазнаваў сябе самога, сталеў.
Няспынная працоўная атмасфера, у якой ты вучыўся жыцці, – агульная заслуга студэнтаў, выкладчыкаў і адміністрацыі.
Дарэчы, выдатна, што ў БДУ добрых студэнтаў заахвочваюць за працу і дасягненні. Гэта, бясспрэчна, дае стымул табе і іншым працаваць з большым запалам.
Кажу «дзякуй» універсітэту не толькі за інтэлектуальнае, але і за культурнае развіццё.
Намінацыя «Лідар»,
паднамінацыя «Універсітэт»
Кацярына Фянчук, кіраўнік адукацыйнага семінара-трэнінгу «КУЛ: Клуб Упэўненых Людзей», старшыня студэнцкага савета інтэрната № 2 БДУ, намеснік старшыні каардынацыйнага савета Студэнцкага гарадка БДУ, арганізатар дабрачыннай акцыі «Годнае дзяцінства», валанцёр Рэспубліканскага педагагічнага савета, член Савета БДУ:
– БДУ – гэта магутная пляцоўка для рэалізацыі зусім любых ідэй! БДУ як краўдфандынгавая пляцоўка, самая круцейшая, таму што акрамя фінансавання, тут лёгка можна знайсці зацікаўленую аўдыторыю, працоўную групу, найлепшых сяброў і натхненне для новых праектаў. За 5 гадоў навучання студэнцкі гарадок стаў для мяне другім домам і сапраўднай сям’ёй, дзе ў патрэбны момант можна знайсці абарону, апору, падтрымку і стымул да дзеяння. Дзякуй вам!
Многія вяршыні ўжо дасягнутыя, аднак ужо намечаны і новыя мэты! Што ж, працягнем!
Намінацыя «Навука»,
паднамінацыя
«Сацыяльна-гуманітарныя
навукі»
Эльжбета Скшыдлеўска, лаўрэат V Міжнароднай алімпіяды па міжнародным праве (дыплом 3 ступені), лаўрэат міжнароднага конкурсу даследчых прац «Прасвятленне навукі–2017» (дыплом 2 ступені), лаўрэат IX міжнароднай канферэнцыі-конкурсу па ўсіх навуках «Сусветныя навуковыя веды трэцяга тысячагоддзя» (дыплом 3 ступені), старшыня прэс-службы студэнцкага навуковага савета юрыдычнага факультэта, арганізатар VII міжнароднага летняга ўніверсітэта БДУ «Абарона правоў спажыўцоў у сучасным грамадстве»:
– БДУ – гэта платформа з велізарнай колькасцю розных магчымасцяў. Ад удзелу ў навуковых канферэнцыях да грамадскіх мерапрыемстваў, у рамках якіх мы можам рэалізоўвацца – атрымліваць новыя веды, асвойваць практычныя навыкі. Таксама ўніверсітэт дае магчымасць стажыровак ва ўніверсітэтах іншых краін, што дазваляе дапоўніць свае веды заканадаўствам замежных дзяржаў і ў той жа час займець новыя магчымасці і знаёмствы.
Намінацыя «Навука»,
паднамінацыя
«Прыродазнаўча-тэхнічныя
навукі»
Таццяна Качаткова, Пераможца XXIII Рэспубліканскага конкурсу навуковых прац студэнтаў (дыплом 2 катэгорыі), уладальнік стыпендыі імя А. Н. Сеўчанкі, уладальнік дыплома за найлепшае выступленне на Міжнароднай летняй школе ў Чэхіі, стараста групы і курса:
– Кожны студэнт БДУ атрымлівае не толькі якасную адукацыю, але і цэлы спектр магчымасцяў для самарэалізацыі. Я вельмі ўдзячная нашым выкладчыкам за ўсе веды і досвед, якія яны перадаюць нам кожны год. Менавіта дзякуючы іх падтрымцы і самааддачы, у студэнтаў ёсць магчымасць атрымаць поспех як у вучобе, так і ў навуковай і грамадскай дзейнасці ўніверсітэта.
Намінацыя «Спорт»
Глеб Алексін, прызёр Еўрапейскіх студэнцкіх гульняў–2016 у Заграбе ў раздзеле «Мужчынскае каманднае ката» (2 месца), пераможца чэмпіянату Беларусі 2017 года, пераможца ўніверсіяды– 2017 у «Мужчынскім камандным ката», выканаў нарматыў майстра спорту:
– Вучоба ў БДУ – гэта час магчымасцяў! Хтосьці знаходзіць сяброў, хтосьці працу, хтосьці займаецца ўлюбёнай справай. Падчас навучання мне ўдалося выканаць нарматыў на майстра спорту, за што я бясконца ўдзячны майму трэнеру Кацярыне Мікалаеўне Лысенцы. Я ўдзячны ўніверсітэту за добрыя ўмовы для заняткаў спортам.
Падрыхтавала
Наталля КАПАЦЭВІЧ


title: Квілінг, фэлтынг і дэкупаж выратуюць ад трывогі і дэпрэсіі

maintext:
Хобі-тэрапія ў апошні час становіцца ўсё больш распаўсюджаным спосабам лячэння ад шматлікіх хвароб. Падчас заняткаў улюбёнай справай чалавек на час адцягваецца ад паўсядзённай мітусні, выяўляе сваю індывідуальнасць і творчы патэнцыял. Усё гэта спрыяе зніжэнню нервовага напружання, здыманню стрэсу і паляпшэнню эмацыйнага стану. Аднак гэта далёка не ўсе станоўчыя эфекты хобі. Гаворка ідзе не пра прагляд тэлевізара ці чытанне апошніх літаратурных бэстсэлераў. Такога роду заняткі, хутчэй наадварот, спараджаюць пачуццё непаўнавартаснасці, трывогі, унутранай пустэчы і могуць пагоршыць дэпрэсію. Станоўчы ўплыў на стан здароўя аказваюць творчыя хобі, гэта значыць рознага кшталту рукадзелле.
Карысць для здароўя
Чаму ж заняткі, напрыклад, мастацтвам так дабратворна дзейнічаюць на нашу псіхіку? Справа ў тым, што ў паўсядзённым жыцці нас часта адольваюць непрыемныя думкі, трывогі. Калі ж чалавек укладвае ўсю сваю псіхічную энергію ва ўзаемадзеянне – з чалавекам, палатном, музычным інструментам – ён як бы становіцца часткай сістэмы, большай, чым яго індывідуальнасць. І яго трывога памяншаецца. Вядомы расійскі псіхіятр прафесар Марк Яўгенавіч Бурно стварыў метад лячэння для цяжкіх хворых на шызафрэнію – "псіхатэрапія творчым самавыяўленнем". У выніку яго пацыенты перастаюць быць падобнымі да агародніны. Яны пачынаюць адчуваць жыццё, узаемадзейнічаць з іншымі людзьмі, спрабаваць штосьці распавесці пра сябе пасродкам творчасці.
Дык вось калі мастацтва ратуе людзей нават у такіх экстрэмальных умовах, можна ўявіць, як яно здольнае дзейнічаць на звычайнага чалавека ў паўсядзённым жыцці.
Даўно даказана, што рукадзелле здымае стрэс і дапамагае скінуць псіхалагічнае напружанне, спрыяючы, такім чынам, аднаўленню нервовай сістэмы. Заняткі, якія патрабуюць канцэнтрацыі ўвагі і задзейнічаюць дробную маторыку, прымушаюць працаваць нервовыя клеткі ў галаўным мозгу і прадухіляюць развіццё старэчай прыдуркаватасці (хваробы Альцгеймера).
Акрамя гэтага, падчас заняткаў асобнымі відамі рукадзелля стымулююцца акупунктурныя кропкі, якія непасрэдна ўплываюць на стан здароўя. Так, напрыклад, вязанне на спіцах дапамагае перажыць цяжкія нервовыя ўзрушэнні і прадухіляе развіццё дэпрэсіі, паляпшае стан пры захворваннях нырак і сардэчна-сасудзістай сістэмы. Вязанне кручком таксама карыснае для сардэчна-сасудзістай і нервовай сістэмы, стымулюе працу печані і нырак. Пажылым жанчынам вязанне кручком дапамагае змагацца з атэрасклерозам. Вышыванне пазбаўляе ад галаўных боляў, здымае нервовае напружанне, дабратворна ўплывае на працу лімфатычных і крывяносных сасудаў. Бісерапляценне дапамагае пазбавіцца ад бяссонніцы, нармалізуе абмен рэчываў і спрыяе паляпшэнню канцэнтрацыі ўвагі, станоўча ўплывае на дыхальную і нервовую сістэму. Шыццё карыснае пры артэрыяльнай гіпертаніі, хваробах сэрца, парушэннях сну і галаўных болях.
Любы від рукадзелля карысны для здароўя, але асноўнае значэнне мае той факт, што ад заняткаў улюбёнай справай чалавек атрымлівае масу станоўчых эмоцый, якія падаўжаюць маладосць, паляпшаюць здароўе і настрой.
Як знайсці сваё хобі
Хобі – гэты занятак, які дазваляе праводзіць час цікава і карысна, дае задавальненне і радасць. Выбіраць варта тое, што вам даспадобы. Разнавіднасцяў заняткаў на сёння даволі шмат, і калі традыцыйныя вязаныя шалікі, сурвэткі і каралі вас не натхняюць, можна знайсці больш сучасныя і меней знаёмыя ўсім заняткі. Вось некалькі прыкладаў новых цікавых хобі.
Квілінг, ці паперакручэнне, – мастацтва стварэння плоскіх і аб'ёмных кампазіцый з дапамогай скручаных у спіралькі вузкіх і доўгіх палосак каляровай паперы. Надаючы розную форму спіралькам, вырабляюць асноўныя элементы квілінгу, з якіх ствараюць кампазіцыі. У гэтай тэхніцы выконваюць карціны, паштоўкі, альбомы, рамкі для фатаграфій, розныя фігуркі для інтэр'еру і г.д.
Фэлтынг, ці качанне з поўсці, – стварэнне ўпрыгожванняў, торбаў, дэкараванне адзення, шалікаў, галаўных убораў з дапамогай спецыяльнай поўсці і прылад.
Дэкупаж – адмысловая тэхніка дэкаравання, якая дазваляе ўпрыгожыць практычна любую паверхню: кераміку, дрэва, пластмасу, паперу, шкло. Сутнасць дэкупажу складаецца ў скрупулёзным выразанні і наклейванні элементаў з папяровых сурвэтак, бо багацце розных малюнкаў на сурвэтках на сёння задаволіць практычныя любыя запыты. Каб надаць аб'ём, элементы абводзяць спецыяльнымі контурамі, пакрываюць лакамі і г.д.
Пэчворк – сшыванне розных па колеры і фактуры кавалачкаў тканіны. Усім вядомая лапікавая коўдра – продак дадзенага метаду. Майстэрства сучасных майстрых прыраўноўваецца да твораў мастацтва.
Карвінг – мастацтва фігурнай нарэзкі агародніны і садавіны. З гарбуза, морквы, капусты, кавуна выразаюцца кветкі неверагоднай прыгажосці. У апошні час стала вельмі модна дарыць "букеты" і фруктовыя кошыкі, вырабленыя ў дадзенай тэхніцы.
Асвоіць усе гэтыя цікавыя заняткі сёння не складана: ёсць мноства навучальных кніг, а ў інтэрнэце можна знайсці бясплатныя курсы і майстар-класы. Галоўнае – жаданне.
Поспеху і натхнення вам!
Іна Валер'еўна ЦЕЛЕШ, урач-псіхатэрапеўт установы аховы здароўя "Гарадскі клінічны псіхіятрычны дыспансер"


title: “Хіба гэта самае лепшае, што я магу паказаць?”. Студэнтка БДУ Караліна Чарнашэй пра свой поспех на конкурсе World Miss University

maintext:
Студэнтка ФФСН Караліна ЧАРНАШЭЙ увайшла ў топ-6 на конкурсе World Miss University, які праходзіў у Камбоджы, і перамагла ў спецыяльнай намінацыі Miss Photogenic. Усяго ў адмысловым спаборніцтве ўдзельнічалі 83 дзяўчыны з розных куткоў свету.
Конкурс World Miss UniversityContest быў заснаваны ў 1986 годзе ўдзельнікамі міжнароднай Асацыяцыі прэзідэнтаў універсітэтаў. Першы з іх быў прымеркаваны да Міжнароднага года міру, абвешчанага ААН. Ідэя заключалася ў тым, каб найбольш адораных і прыгожых студэнтак прыцягваць да дзейнасці ў якасці "адвакатаў міру". З тых часоў конкурс праводзіцца штогод.
– Караліна, як вы патрапілі на конкурс?
–Патрапіла на конкурс пасля нацыянальнага адбору. Я падала заяўку і прайшла двухтыднёвы кастынг. Канкурсанткі адбіраюцца па розных параметрах, важныя не толькі мадэльная знешнасць, але і актыўная жыццёвая пазіцыя.
– Ці быў у вас досвед удзелу ў конкурсах прыгажосці ці працы мадэллю?
–Так, у 2016 годзе я ўдзельнічала ў конкурсе Miss Princess of theWorld. Тады я не заняла месцаў, але не засмуцілася. Тады я ехала атрымаць досвед, мне хацелася зразумець, чым падобныя конкурсы мне могуць быць цікавыя. Гэты досвед вельмі дапамог мне на конкурсе World Miss University. У мяне таксама ёсць досвед камерцыйных фотаздымак і паказаў. А яшчэ я скончыла подыум-школу Сяргея Нагорнага
– Як рыхтаваліся да конкурсу?
–Я рыхтавалася доўга і старанна, доўга выбірала сукенку на апошні выхад, а таксама нацыянальны строй. Мне пашанцавала, што я набыла карысныя знаёмствы падчас удзелу ў Miss Princess of the World, і яны мне вельмі дапамаглі. Таксама для мяне было важна здаць загадзя праекты і кантрольныя ва ўніверсітэце, каб не было складанасцяў з сесіяй.
– Конкурс праходзіў 2 тыдні, распавядзіце, чым вы займаліся гэты час?
–Гэтыя два тыдні былі вельмі насычанымі і цікавымі. У нас практычна не было вольнага часу, мы рана ўставалі і былі занятыя ўвесь дзень. Мы былі ўдзельнікамі форумаў на розныя тэматыкі: пра турызм, пра эканоміку, форум міру. Мы камунікавалі з высокапастаўленымі прадстаўнікамі розных галін улады Камбоджы, выказвалі сваё меркаванне пра нейкую праблему і абменьваліся досведам. Натуральна, меркаванне павінна быць кампетэнтным, важна разумець, пра што кажаш.
Таксама мы ездзілі ў дзіцячы дом, размаўлялі з дзеткамі. Мяне вельмі здзівіла, што, апроч роднай камбаджыйскай мовы, дзеці добра ведаюць англійскую і могуць з намі пагаварыць.
Мы ездзілі на розныя экскурсіі, даведваліся, як жывуць людзі ў краіне. Падчас экскурсіі я заўважыла, што дамы стаяць на палях, высветлілася, так будуюць для таго, каб дзікія жывёлы маглі перасоўвацца пад дамамі, мне гэта здалося вельмі цікавым.
Мы жылі ў сталіцы Камбоджы горадзе Пномпень. А таксама на тры дні з'язджалі ў правінцыю Сіемрэап, аглядалі Ангор-Ват – вельмі прыгожы індуісцкі храмавы комплекс. Мяне вельмі прыцягвае камбаджыйская культура, яна прасякнута прастатой і шчырасцю.
А таксама быў выдатны дзень, калі мы абменьваліся падарункамі з канкурсанткамі. Такія дні ёсць на кожным міжнародным конкурсе. Мы прывезлі сувеніры і дарылі іх адзін аднаму. Я прывезла магніцікі з нацыянальнай сімволікай Беларусі, дзяўчатам наша сімволіка вельмі спадабалася.
– Як журы ацэньвала канкурсантак? Якія былі этапы конкурсу?
–Нас ацэньвалі на працягу ўсіх 2 тыдняў конкурсу. З намі заўсёды былі назіральнікі, якія зважалі на тое, як мы сябе паводзім, як камунікуем адзін з адным і іншымі людзьмі, як бяром удзел у форумах і нават як сядзім ці ядзім.
Таксама вельмі важным быў дзень перадацэньвання, каб у журы было больш часу нас ацаніць. Нам далі магчымасць выказаць двуххвілінную прамову, а таксама прадэфіляваць.
У сам конкурсны дзень мы разам з усімі дзяўчатамі спялі песню Майкла Джэксана Heal the World. Гэта песня пра мір ва ўсім свеце, што вельмі пасуе для гэтага конкурсу. Таксама ў нас было некалькі дэфіле: у студэнцкіх мантыях, у нацыянальных строях і завяршальнае – у вячэрніх сукенках, а таксама конкурс талентаў.
Выхад у нацыянальных строях быў вельмі маляўнічым і цікавым. Строі здзіўлялі не толькі прыгажосцю, але і сваімі памерамі. Напрыклад, касцюм у дзяўчыны з Інданэзіі захоўваўся ў велізарнай скрынцы 1,5х1,5 метра. Нацыянальныя строі ў лацінаамерыканскіх дзяўчат, наадварот, былі досыць мініяцюрнымі, але не меней маляўнічымі.
На шоу талентаў мой нумар быў вельмі кантрастным. Спачатку я спявала песню "Купалінка" ў нацыянальным строі, але потым музыка перарывалася, і я спявала запальную песню It's my life. Нумар атрымаўся цікавым, я пазнаёміла журы і гледачоў з беларускай культурай і запаліла ўсю залу.
– У конкурсе ўдзельнічалі 83 дзяўчыны. Ці здараліся канфлікты, ці, наадварот, усе адзін аднаго падтрымлівалі і пасябравалі?
–Мы пасябравалі. Канфліктаў не было, але сустракаліся кур'ёзныя сітуацыі, часцей за ўсё ў лацінаамерыканскіх дзяўчат. У іх увесь час штосьці адбывалася, то ў кагосьці парвалі сукенку, то запэцкалі адзенне. Але канфліктныя сітуацыі хутка забываліся, і ніхто адкрыта не варагаваў.
– Распавядзіце, што вы даведаліся пра Камбоджу ?
–Паездка ў Камбоджу была маім першым знаёмствам з азіяцкай культурай. Я ехала туды з насцярожанасцю, таму што раней нічога пра краіну не чула. Але пра Камбоджу я даведалася вельмі шмат. Я была ў шоку ад таго, як хутка развіваецца гэта краіна. Мы даведаліся, што на месцы сталіцы 30 гадоў назад былі проста руіны. Горад аднавілі, і ён цяпер сапраўды выглядае як сталіца, якая развіваецца, мяне гэта вельмі ўразіла і пацешыла. Таксама мне вельмі спадабаліся людзі. Краіна вельмі сонечная не толькі ў плане надвор'я, але і ў стаўленні людзей. Усе шчыра ўсміхаюцца і ставяцца адзін да аднаго з павагай.
З намі ўвесь час хацелі сфатаграфавацца мясцовыя жыхары, мне было вельмі прыемна, што я магу неяк іх пацешыць і выклікаць усмешку.
А таксама нас вучылі іх нацыянальным танцам, было вельмі цікава.
Экзатычнай ежы я там практычна не ела. Нас кармілі класічнай ежай. Васьміногі, якіх я там пакаштавала, былі мае першыя і апошнія ў жыцці (смяецца). Мы елі вельмі шмат смачнай садавіны. Але пад канец паездкі я пачала сумаваць па нашай ежы, асабліва па смажанай бульбе.
– Як вы спраўляліся з хваляваннем на конкурсе?
–Я хвалявалася і вельмі часта мяне гэта збівала. Але ўсё прыходзіць з досведам. Каб супакоіцца, я размаўляла сама з сабой і тлумачыла, што ўсе гэтыя людзі ў журы і глядзельнай зале нічым не адрозніваюцца ад мяне, яны такія ж людзі са сваімі праблемамі і радасцямі. Гэта мне дапамагала.
На сходах адзін з нашых пастаянных суправаджальнікаў казаў: "Do you're the best". Гэта значыць, што трэба зрабіць усё так добра, наколькі гэта магчыма. Гэта фраза была маім арыенцірам, калі я хвалявалася і гублялася, я проста думала: "Хіба гэта найлепшае, што я магу паказаць?" – і, калі не, то я штосьці мяняла, прыдумляла, як можна выступіць яшчэ лепш.
– Чаму вы навучыліся, дзякуючы гэтаму конкурсу? Як змянілася ваша жыццё?
–Конкурс даў мне досвед, які, магчыма, я яшчэ не ўсвядоміла, але ён абавязкова мне спатрэбіцца. Пазнаёміцца з 82 дзяўчынамі з усяго свету - гэта многага варта. І вельмі важна тое, што мы падтрымліваем кантакт.
Я навучылася "працаваць у 5 рук", удзельнічаць у форумах, рыхтавацца да творчага нумара і дэфіле, кантраляваць стварэнне прэзентацыйнага роліка і нават дыстанцыйна здаваць праекты ва ўніверсітэце.
Але нічога глабальна ў маім жыцці не змянілася. Так, мне вельмі прыемны тытул Miss Photogenic, я атрымала неацэнны досвед дзякуючы конкурсу, але я ўсё тая ж студэнтка, валанцёр і актывіст ва ўніверсітэце. Вельмі незвычайнай для мяне стала ўвага СМІ, хоць я ўжо трохі ад яе стамілася. Для мяне цяпер вельмі важна падрыхтавацца да сесіі і паспяхова здаць іспыты, таму хочацца ні на што адцягвацца.
– Як на вас віншавалі дома і ва ўніверсітэце?
–Мяне вельмі падтрымлівала мама, яе сяброўкі і ўвесь мой родны горад. На конкурсе было анлайн-галасаванне. Мама нават арганізавала групу ў сацыяльнай сетцы і вайберы, дзе яны з сяброўкамі ўвесь час цікавіліся конкурсам, галасавалі і запрашалі прагаласаваць сяброў. Дома мяне былі рады сустрэць не столькі як уладальніцу нейкага тытула, колькі як дачку, сястру і сяброўку. За 2 тыдні я вельмі засумавала па родных і блізкіх.
Ва ўніверсітэце мяне таксама прыемна сустрэлі. Калектыў факультэта на чале з дэканам мяне афіцыйна павіталі і павіншавалі. А таксама дэкан уручыў мне памятны падарунак – пазалочаную ручку ў футарале, з якой я цяпер здаю іспыты.
–Вы плануеце ўдзельнічаць у такіх конкурсах далей? Якія ў вас планы і мары, звязаныя з прафесіяй?
–У падобных конкурсах я б яшчэ хацела браць удзел, але трохі пазней. Мне трэба прааналізаваць выступ на гэтым конкурсе, каб з новым багажом досведу і ведаў ехаць на наступны.
Я б хацела звязаць сваю прафесію з працай тэлевядучай, хоць гэта і не мая спецыяльнасць. Таксама мне вельмі падабаецца мая спецыяльнасць – PR.
Я ўпэўнена, што апроч працы я буду займацца дабрачыннасцю і валанцёрствам. Мне вельмі падабаецца рабіць штосьці бескарысліва, цешыць людзей і бачыць іх усмешкі. І мая мэта ў жыцці – жыць для людзей і пакінуць пасля сябе штосьці важнае і каштоўнае.
Дар'я КОЎЗА


title: БДУ ўводзіць рэйтынг ацэнкі выкладчыкаў. Ад сістэмы крытэрыяў да інструмента рэалізацыі стратэгічнага развіцця

maintext:
Новы год у нашым універсітэце пачнецца з якасных змен: у БДУ распачнецца паступовае ўкараненне рэйтынгавай сістэмы дадатковага стымулявання работнікаў з ліку прафесарска-выкладчыцкага складу. Пра працэс распрацоўкі сістэмы, яе асноўныя крытэрыі і ўплыў на далейшае развіццё нашага ўніверсітэта распавёў Юрый ВАРАТНІЦКІ, старшыня нядаўна створанага савета па лічбавай трансфармацыі.
– Юрый Іосіфавіч, наколькі пытанне ўвядзення рэйтынгавай сістэмы аплаты працы ПВС з’яўляец-ца актуальным для БДУ?
– Для нас сёння гэта пытанне прынцыповае і стратэгічнае па шэрагу фактараў. Па-першае, усім работнікам з ліку прафесарска-выкладчыцкага складу неабходна даць пэўныя арыенціры галоўных напрамкаў развіцця ўніверсітэта. Любая сістэма ацэнкі працы так ці інакш арыентуе на дзейнасць у напрамках, якія важныя для ўніверсітэта на сучасным этапе яго развіцця. Па-другое, для таго, каб дамагчыся павышэння якасці адукацыйнага працэсу ў цэлым, неабходна дасягнуць эфектыўнай і якаснай працы кожнага выкладчыка. Для гэтага зноў жа неабходная сістэма стымулявання эфектыўнай і якаснай працы, трэба даць людзям магчымасць супастаўляць іх уласную працу з той працай, якую праводзяць калегі, гэта значыць патрэбная шкала ацэнкі, і рэйтынгавая сістэма яе дае. Па-трэцяе, распрацоўваючы канцэпцыю рэйтынгавай сістэмы, мы вырашалі адразу дзве задачы: тыя крытэрыі, якія выпрацаваны на сёння, будуць працаваць не толькі на рэйтынг, але і, дапоўненыя адзнакамі кафедраў і дэканатаў, актуалізуюць дзейныя крытэрыі прызначэння павышэння тарыфнага акладу выкладчыка.
– Як адбываецца працэс распрацоўкі рэйтынгавай сістэмы? Якія спецыялісты далучаны да гэтага маштабнага праекта?
– Для распрацоўкі рэйтынгавай сістэмы загадам рэктара была сфарміравана працоўная група, у якую ўвайшлі: прарэктар па вучэбнай рабоце, начальнік ГУВНМР, адзін дэкан і два загадчыкі кафедраў. Працу групы курыраваў першы прарэктар Алег Івашкевіч, і галоўнай задачай было распрацаваць Канцэпцыю рэйтынгавай сістэмы дадатковага стымулявання работнікаў БДУ з ліку прафесарска-выкладчыцкага складу. Пасля таго, як былі распрацаваны асноўныя палажэнні гэтай канцэпцыі, яна абмяркоўвалася спачатку на рэктараце, а затым на пашыраным рэктараце разам з дэканамі. Пасля гэтага даць свае заўвагі было прапанавана факультэтам. Працоўная група іх улічыла, і новы варыянт канцэпцыі быў ізноў вынесены на пасяджэнне рэктарата. Зараз з канцэпцыяй можа пазнаёміцца і абмеркаваць яе ўвесь калектыў універсітэта: яна апублікавана на ўнутраным сайце БДУ. Пасля прыняцця канцэпцыі будзе распрацавана Палажэнне пра дадатковае стымуляванне на аснове рэйтынгавых адзнак, у якім будуць адлюстраваны не толькі самі крытэрыі вызначэння рэйтынгу, але і вагавыя каэфіцыенты, па сутнасці, бальныя адзнакі па кожным крытэрыі. Гэты працэс досыць складаны, ён патрабуе мадэлявання наступстваў увядзення тых ці іншых балаў за кожны крытэрый, таму да яго працоўная група ставіцца вельмі адказна, і самі гэтыя балы з’явяцца, я думаю, толькі ў студзені.
– Распавядзіце пра прынцыпы і крытэрыі, пакладзеныя ў аснову рэйтынгавай сістэмы. Як суадносіцца змест рэйтынгу са стратэгічнымі напрамкамі развіцця нашага ўніверсітэта?
– У канцэпцыі сказана, што адной з асноўных мэт увядзення рэйтынгавай сістэмы з’яўляецца павышэнне якасці адукацыі, адпаведна, і павышэнне канкурэнтаздольнасці ўніверсітэта. Зыходзячы з гэтага, будавалася сістэма рэйтынгавых адзнак. Калі казаць пра навучальную працу, то тут над адзнакамі традыцыйных напрамкаў працы (правядзенне аўдыторных заняткаў, распрацоўка новых навучальна-метадычных матэрыялаў) пераважаюць тыя крытэрыі, якія арыентуюць на мадэрнізацыю мэт, зместу і тэхналогій адукацыйнага працэсу. Тут гаворка ў першую чаргу ідзе пра тое, каб стымуляваць выкладчыкаў выкарыстоўваць інтэрактыўныя методыкі і тэхналогіі, укараняць у навучальны працэс праблемнае, развіццёвае, эўрыстычнае навучанне, тэхналогіі, якія арыентаваны на творчую самарэалізацыю навучэнцаў, на стварэнне імі ўласнага адукацыйнага прадукту. Гэта вельмі важна з пункту гледжання мадэрнізацыі адукацыйнага працэсу, які павінен быць павернуты тварам да навучэнца. Мы павінны разглядаць навучэнцаў нароўні з працадаўцамі і іншымі суб’ектамі, што ўдзельнічаюць у адукацыйным працэсе, па сутнасці, як замоўцаў адукацыйных паслуг.
У нас цяпер вельмі розныя студэнты, мы ўвайшлі ў эпоху ўсеагульнай вышэйшай адукацыі, і вось у гэтых умовах наша задача – не страціць лідарскія пазіцыі, даць магчымасць развівацца студэнтам з самай рознай пачатковай падрыхтоўкай, пры гэтым не страціць самых таленавітых. Таму цяпер з’яўляецца прынцыповым выкарыстанне метадаў і тэхналогій, арыентаваных на самарэалізацыю студэнтаў.
Мы прапануем высока ацэньваць удзел выкладчыкаў у распрацоўцы навучальна-метадычнай дакументацыі, адукацыйных стандартаў, тыпавых навучальных планаў і праграм, у якія ўбудавана выкарыстанне падобных сістэм і тэхналогій. Яшчэ адна форма – гэта правядзенне прамежкавай і выніковай атэстацыі, залікаў і іспытаў не ў традыцыйнай форме: білеты з пытаннямі і адказы – а ў форме творчых даследчых заданняў, якія студэнт можа атрымліваць загадзя, за дзень-два да іспыту, рыхтуе яго і на іспыце абараняе. Таксама высока будзе ацэньвацца кіраўніцтва тымі дыпломнымі працамі, якія часткова апублікаваны або размешчаны ў электроннай бібліятэцы БДУ.
Другі напрамак развіцця – гэта канкурэнтаздольнасць нашай адукацыі на міжнародных рынках. Рэйтынгавая сістэма будзе стымуляваць працу з замежнымі студэнтамі, прыцягненне іх на кафедры і факультэты. Высока будзе ацэньвацца праца з замежнымі навучэнцамі па напісанні дыпломных і магістарскіх прац, правядзенне заняткаў на замежнай мове, чытанне лекцый за мяжой, удзел у адукацыйных праграмах прамога міжуніверсітэцкага супрацоўніцтва. Да нас па пэўных адукацыйных праграмах прыязджаюць цэлыя групы замежных студэнтаў, і праца з імі павінна таксама адпаведным чынам ацэньвацца.
Трэці напрамак, калі казаць пра навучальную працу, – гэта арыентацыя на працадаўца. Мы прыцягваем студэнта ва ўніверсітэт, вучым яго – і павінны размеркаваць, таму высока ацэньваецца прафарыентацыйная праца, а таксама кіраўніцтва дыпломнымі працамі па тэматыцы, якая замоўлена патэнцыйнымі працадаўцамі.
Што да навукова-даследчай працы, то тут таксама можна вылучыць некалькі асноўных напрамкаў. Першы – падрыхтоўка кадраў вышэйшай кваліфікацыі, кіраўніцтва абароненымі кандыдацкімі і доктарскімі дысертацыямі, у тым ліку высока ацэньваецца кіраўніцтва працамі, абароненымі ў тэрмін, напісанымі замежнымі аспірантамі. Другі – навукова-даследчыя і вопытна-канструктарскія працы, у першую чаргу фінансаваныя, якія дазваляюць прынесці сродкі ўніверсітэту і павялічыць заработную плату тым, хто іх выконвае. Трэці напрамак паказвае навуковы патэнцыял выкладчыка – гэта публікацыі. Асноўным крытэрыем тут з’яўляецца не столькі лік публікацый, колькі іх выніковасць, гэта значыць тое, як яны цытуюцца. У рэйтынгавай сістэме выкарыстоўваюцца два асноўныя індэксы цытавання: Хірша ў Scopus і H-індэкс у Google Scholar. І яшчэ адзін важны складнік дзейнасці выкладчыка, якая адлюстравана ў рэйтынгу, – арганізацыйная і выхаваўчая работа.
Трэба мець на ўвазе, што агульныя крытэрыі выкарыстоўваюцца і для вызначэння рэйтынгу, і для прызначэння павышэння тарыфнага акладу. Дык вось, для прызначэння ПТА да балаў рэйтынгу дадаюцца яшчэ балы, прызначаныя дэканатамі і кафедрамі за тыя віды прац, якія немагчыма ўлічыць у фіксаваных паказчыках сістэмы. А рэйтынг вызначаецца на падставе аб’ектыўных паказчыкаў, якія, як я адзначыў вышэй, адпавядаюць стратэгічным напрамкам развіцця ўніверсітэта.
– Што ўяўляе сабой працэс кантролю выканання рэйтынгавых паказчыкаў? Наколькі празрыста і адкрыта будзе вызначацца рэйтынг выкладчыка?
– Укараненне рэйтынгавай сістэмы цягне за сабой мадэрнізацыю працэсаў вядзення індывідуальных планаў выкладчыкаў і іншай навучальна-метадычнай дакументацыі, справаздачнасці. Значная частка гэтай працы пераводзіцца ў электронную форму, гэта значыць мяркуецца, што запаўняць індывідуальныя планы працы выкладчыкі будуць у асабістых кабінетах, якія пачнуць працаваць у студзені 2018 года. У электронную форму таксама пераводзіцца вядзенне Картак № 1 і № 2 уліку выканання навучальнай нагрузкі. Адпаведна, уся справаздачная інфармацыя, якую вядуць выкладчыкі, будзе шматкроць верыфікавацца. Напачатку на ўзроўні кафедры, бо індывідуальныя планы і справаздачы па іх кожнага выкладчыка будуць абсалютна празрыстыя для ўсіх супрацоўнікаў кафедры, гэта значыць у першую чаргу выкладчык будзе рабіць справаздачу перад калегамі, а ў другую – перад загадчыкам кафедры, які верыфікуе справаздачу і дадае балы ад кафедры. Наступны этап верыфікацыі – гэта дэканаты, якія праводзяць выбарачную праверку дадзеных і таксама дадаюць свае балы, нагадаю, што гэтыя балы працуюць толькі пры прызначэнні ПТА. І нарэшце, выбарачная верыфікацыя асобных справаздач ляжыць на профільных упраўленнях: Галоўным упраўленні навуковай і вучэбна-метадычнай работы, Галоўным упраўленні навукі, упраўленні выхаваўчай работы з моладдзю. Прычым ніхто ўручную лічыць гэтыя балы не будзе, працэс цалкам аўтаматызаваны, гэта значыць пасля таго, як справаздача запоўнена, балы прызначаны, вызначэнне рэйтынгаў і прызначэнне надбавак за рэйтынгі адбываецца аўтаматычна, аж да аўтаматычнага фарміравання адпаведных загадаў. Ніякай бюракратычнай нагрузкі на кафедры і дэканаты не будзе.
– Ці ўлічваецца спецыфіка гуманітарных і прыродазнаўчых факультэтаў пры разліку крытэрыяў рэйтынгу? Відавочна, што ў прыродазнаўцаў больш пераваг быць першымі.
– Крытэрыі, якія ў нас выпрацаваны, працуюць дваяка: на вызначэнне рэйтынгу выкладчыка і на прызначэнне павышэння тарыфнага акладу. Адразу адзначу, што павышэнне тарыфнага акладу прызначаецца ў рамках факультэтаў і ў рамках тых фондаў, якія кожнаму факультэту вылучаюцца, з выкананнем таго дыяпазону павышальных каэфіцыентаў, якія цяпер існуюць, і сярэдняга ў 50 %. Што да рэйтынгу і надбавак за яго, то тут ужо працуе агульнаўніверсітэцкі дадатковы фонд, таму, натуральна, трэба было падумаць пра тое, каб нейкім чынам зраўняць сацыяльна-гуманітарныя факультэты і прыродазнаўчанавуковыя. Гэта зроблена шляхам увядзення дадатковых павышальных каэфіцыентаў па шэрагу крытэрыяў, напрыклад, публікацыі ў выданнях, якія індэксуюцца ў Scopus, міжнародныя кантракты і гасдамоўныя працы. Усім зразумела, што магчымасці тут у сацыяльна-гуманітарных факультэтаў ніжэйшыя, тым не менш мы хочам вельмі сур’ёзна гэтыя напрамкі працы стымуляваць і ў іх, уводзячы павышальныя каэфіцыенты.
– Ці не здаецца Вам, што троху ўшчэмленымі апынуцца маладыя выкладчыкі без ступені, і рэйтынгавая сістэма стане для іх дэматывацыйным элементам?
– У тую канцэпцыю, якая разглядаецца цяпер, закладзена прызначэнне павышэння тарыфнага акладу не ніжэйшага за 50 % для маладых спецыялістаў. Што да рэйтынгу, то не можа быць усё-такі асобных рэйтынгаў для маладых выкладчыкаў і для тых, хто мае вельмі вялікі стаж працы. Наогул, з майго пункту погляду, калі разгледзець паказчыкі нашай рэйтынгавай сістэмы, то, напэўна, у маладых выкладчыкаў не менш, а нават больш магчымасцяў атрымання высокіх адзнак за кошт больш актыўнай працы з моладдзю, выкарыстання новых формаў і метадаў, адукацыйных тэхналогій. Вядома, выкладчык, які мае вялікі стаж працы і высокія навуковыя паказчыкі, будзе выйграваць, напрыклад, па індэксе цытаванасці, але ў моладзі ёсць іншыя магчымасці. Акрамя таго, мы закладваем у сістэму механізмы, якія не дазваляюць атрымліваць высокі рэйтынг за кошт аднабаковай дзейнасці, гэта значыць нават калі ў вас індэкс Хірша роўны ста, толькі гэтага недастаткова для атрымання вельмі высокай рэйтынгавай адзнакі.
– Распавядзіце пра тэрміны запуску новаўвядзення. Калі чакаць першыя вынікі?
– Прызначэнне ПТА і дадатковай надбаўкі за высокія рэйтынгавыя паказчыкі будзе ажыццяўляцца ў адпаведнасці з Палажэннем, якое будзе распрацавана, пачынаючы з 2019 года, па выніках 2017/2018 навучальнага года і 2018 каляндарнага года. Аднак рэктаратам прынята рашэнне ўжо на 2018 год вылучыць дэканатам сродкі, невялікі фонд дадатковага матэрыяльнага стымулявання для таго, каб яны маглі заахвочваць на сваё меркаванне тых выкладчыкаў, якія актыўна працавалі ў напрамках, прадугледжаных крытэрыямі рэйтынгавай сістэмы.
– Якія якасныя змены чакаюць БДУ пасля запуску і рэалізацыі рэйтынгавай сістэмы?
– Мы спадзяёмся, што перш за ўсё адбудзецца трансфармацыя адукацыйнага працэсу. Яна будзе ажыццяўляцца паступова, але зменяцца мэты, змест, формы адукацыі. Гэта будзе стымуляваць развіццё ўніверсітэта ў стратэгічных напрамках.
Гутарыла
Валерыя БАНДРЧЫК
Меркаванні пра рэйтынгавую сістэму дадатковага стымулявання ПВС дэкана юрыдычнага факультэта Сяргея Балашэнкі і загадчыка кафедры тэхналогій праграмавання ФПМІ Аляксандра Курбацкага можна прачытаць у PDF-версіі газеты (на старонцы 5).


title: У часопісе Nature Nanotechnology надрукаваны артыкул навукоўцаў-хімікаў з БДУ

maintext:
Супрацоўнікамі лабараторыі нанахіміі НДІ фізіка-хімічных праблем БДУ пад кіраўніцтвам лаўрэата Дзяржаўнай прэміі Беларусі доктара хімічных навук Міхаіла Арцем’ева ў суаўтарстве з навукоўцамі з Тэхнічнага ўніверсітэта г. Берлін апублікаваны артыкул «Directed emission of CdSenanoplatelets originating from strongly anisotropic 2D electronic structure» у адным з вядучых сусветных навуковых часопісаў Nature Nanotechnology (5-гадовы імпакт-фактар = 44.3).
У дадзенай працы ўпершыню эксперыментальна прадэманстравана здольнасць калоідных квантавых нанапласцін селеніду кадмію генераваць прасторава-накіраванае выпраменьванне.
Супрацоўнікі лабараторыі нанахіміі НДІ ФХП распрацавалі методыку фарміравання монаслаёў латэральна-арыентаваных квантавых нанапласцін на паверхні розных субстратаў, а іх калегі з Берлінскага тэхнічнага ўніверсітэта правялі серыю аптычных вымярэнняў атрыманых прасторава-арыентаваных анізатропных нанаструктур новага класа. Атрыманыя вынікі сведчаць пра вялікі патэнцыял практычнага выкарыстання ансамбляў латэральна-арыентаваных квантавых нанапласцін для практычнага выкарыстання ў дысплейных тэхналогіях для павышэння яркасці і выразнасці выявы.
Выходныя дадзеныя:
Riccardo Scott, Jan Heckmann, Anatol V. Prudnikau, Artsiom Antanovich, Aleksandr Mikhailov, Nina Owschimikow, Mikhail Artemyev, Juan I. Climente, Ulrike Woggon, Nicolai B. Grosse & Alexander W. Achtstein /Directed emission of CdSenanoplatelets originating from strongly anisotropic 2D electronic structure// Nature Nanotechnology (2017) doi:10.1038/nnano.2017.177originating from strongly anisotropic 2D electronic structure» у адным з вядучых сусветных навуковых часопісаў Nature Nanotechnology (5-гадовы імпакт-фактар = 44.3).
У дадзенай працы ўпершыню эксперыментальна прадэманстравана здольнасць калоідных квантавых нанапласцін селеніду кадмію генераваць прасторава-накіраванае выпраменьванне.
Супрацоўнікі лабараторыі нанахіміі НДІ ФХП распрацавалі методыку фарміравання монаслаёў латэральна-арыентаваных квантавых нанапласцін на паверхні розных субстратаў, а іх калегі з Берлінскага тэхнічнага ўніверсітэта правялі серыю аптычных вымярэнняў атрыманых прасторава-арыентаваных анізатропных нанаструктур новага класа. Атрыманыя вынікі сведчаць пра вялікі патэнцыял практычнага выкарыстання ансамбляў латэральна-арыентаваных квантавых нанапласцін для практычнага выкарыстання ў дысплейных тэхналогіях для павышэння яркасці і выразнасці выявы.
Выходныя дадзеныя:
Riccardo Scott, Jan Heckmann, Anatol V. Prudnikau, Artsiom Antanovich, Aleksandr Mikhailov, Nina Owschimikow, Mikhail Artemyev, Juan I. Climente, Ulrike Woggon, Nicolai B. Grosse & Alexander W. Achtstein /Directed emission of CdSenanoplatelets originating from strongly anisotropic 2D electronic structure// Nature Nanotechnology (2017) doi:10.1038/nnano.2017.177
Паводле інфармацыі Галоўнага ўраўлення навукі
*У найбліжэйшым нумары газеты "Універсітэт" будзе надрукаваны артыкул Міхаіла Арцем'ева пра ролю навуковага кіраўніка ў фарміраванні паспяховага навукоўца


title: БДУ ўзнагароджаны дыпломамі рэспубліканскага фэсту творчасці замежных студэнтаў вышэйшых навучальных устаноў "F.-ART.bу"

maintext:
Фэст праходзіў з 17 лістапада па 10 снежня. Арганізатарамі мерапрыемства выступілі Міністэрства адукацыі Рэспублікі Беларусь і Нацыянальны цэнтр мастацкай творчасці дзяцей і моладзі. Урачыстая цырымонія закрыцця адбылася 19 снежня ў Нацыянальным мастацкім музеі Рэспублікі Беларусь. Фэст прайшоў пад дэвізам: "Моладзь свету: самабытнасць, салідарнасць, супрацоўніцтва".
Ён быў закліканы пашырыць міжкультурнае ўзаемадзеянне і арганізацыю камунікацыі замежных і беларускіх студэнтаў, падтрымаць сацыякультурныя ініцыятывы і стварыць аптымальныя ўмовы для рэалізацыі творчага патэнцыялу моладзі.
У рамках мерапрыемства адбылося ўзнагароджанне пераможцаў і актыўных удзельнікаў фэсту, а таксама арганізатараў праграм для замежных студэнтаў ва ўстановах вышэйшай адукацыі. У святочным канцэрце прынялі ўдзел замежныя і беларускія студэнты.
Нашы перамогі :
У конкурсе відэаэсэ "Пункт гледжання: выбар, час, магчымасці" студэнтка 4 курса юрыдычнага факультэта Алізада Лэйла Алісахіб - кызы была адзначана дыпломам III ступені, студэнт 4 курса Інстытута журналістыкі быў узнагароджаны дыпломам II ступені.
У конкурсе "Асэнсаванне спрадвечнага" дыпломам III ступені былі ўзнагароджаны студэнтка 4 курса факультэта міжнародных адносін Мамедава Ламія Мунасіб - кызы і студэнтка 3 курса эканамічнага факультэта Мамедава Нурана Мунасіб - кызы са сваёй творчай працай "Дзявоцкая вежа" (Азербайджан), а таксама студэнтка 4 курса філалагічнага факультэта Агулджамал Байрамава з творчай працай "Мой родны Туркменістан" (Туркменістан), дыплом II ступені атрымаў студэнт 1 курса эканамічнага факультэта У Дунфань за творчую працу "Вялікая кітайская сцяна" (Кітай).
У конкурсе інтэрактыўных праектаў "Мой родны кут, як ты мне мілы!", у якім студэнты чыталі вершы на роднай мове, уладальнікамі дыплома II ступені сталі студэнты 1 курса філалагічнага факультэта Керым Джуманіязаў, Гадан Чарыеў, Арслан Няпесаў, Айлар Дэнданава.
Самай галоўнай перамогай стаў дыплом I ступені ў рэспубліканскім конкурсе міжуніверсітэцкіх інавацыйных праектаў і інфармацыйна-метадычных модуляў "Студэнцтва свету: творчая садружнасць". У гэтым конкурсе БДУ прадставіў праект фэст "Наўруз", які праводзіцца кожны год увесну, прысвечаны Новаму году ў краінах сярэдняй Азіі і блізкага Усходу.
Усе студэнты БДУ, якія прынялі ўдзел у рэспубліканскім фэсце творчасці замежных студэнтаў вышэйшых навучальных устаноў "F.-ART.bу", атрымалі дыплом і памятны кубак.


title: Юрфак - тытан студэнцкага спорту

maintext:
Юрыдычны факультэт стаў пераможцам круглагадовай студэнцкай спартакіяды ў чарговы раз. Адміністрацыя юрфака ўжо не можа сказаць, якая гэта перамога па ліку. Толькі разводзяць рукамі і паведамляюць: «На працягу 14 гадоў мы перамагаем на спартакіядзе і не толькі на ёй». Газета «Універсітэт» паразмаўляла з адказнымі за спорт і даведалася, чакаць юбілейнай перамогі сёлета ці не.
– 14 перамог – вялікая лічба. Ствараецца ўражанне, што на юрфаку вучацца адны спартсмены ...
– У нас вучацца два вядучыя спартсмены – гэта Ігар Бокі і Джавід Гамзатаў. Акрамя іх яшчэ каля 20 прафесійных спартсменаў. Але з кожным годам мы заўважаем, што аматары паступова набліжаюцца да прафесіяналаў, – дзеліцца факультэцкай статыстыкай Анжэла АТРОШЧАНКА, адказная за спартыўна-масавую дзейнасць.
Аляксандр ФЕДАРОВІЧ, старшыня каардынацыйнай групы студактыву юрыдычнага факультэта, адзначае, што некаторыя спартсмены раскрываюцца менавіта на факультэце: паступіўшы, студэнты пачынаюць актыўна займацца і пераходзяць на новы ўзровень.
Таксама на юрфаку існуе свабоднае наведванне для спартсменаў, якія ўваходзяць у нацыянальныя зборныя.
– Гэта важна для прафесіяналаў, паколькі яны абараняюць не толькі гонар універсітэта або факультэта, але і гонар краіны, – расказвае намеснік дэкана Андрэй ШЫДЛОЎСКІ. – Праблем з наведвальнасцю ў спартсменаў няма. Яны прапускаюць не больш за шараговага студэнта. Акрамя гэтага, усе іх пропускі па ўважлівых прычынах. Але аматары стаяць у шэрагу выдатнікаў. На юрфаку працуе стары, яшчэ савецкі прынцып – спартсменка, камсамолка і проста прыгажуня. Толькі ў нас яшчэ дадаецца і выдатніца.
БОНУСЫ
– Хто вашы канкурэнты на ўніверсітэцкай спартакіядзе?
– У юрыдычнага факультэта няма канкурэнтаў. Мы змагаемся самі з сабой. Студэнты паміж сабой высвятляюць, хто лепшы. Таму ў нас ёсць ўнутраны рэйтынг, які ўплывае на размеркаванне бонусаў.
Акрамя асноўных узнагарод – кубкаў, медалёў і дыпломаў – студэнты заахвочваюцца прэміямі. Для гэтага на факультэце ёсць спецыяльны студэнцкі фонд.
Калі студэнты атрымліваюць фінансавую дапамогу, то на адрас бацькоў два разы на год факультэт адпраўляе падзяку ад імя дэкана. У гэтых дакументах ён дзякуе за выхаванне вартых членаў грамадства, а таксама паказвае, у чым студэнт вызначыўся.
– Студэнтаў, якія сумяшчаюць спартыўную і арганізацыйную дзейнасць, імкнёмся прывязваць да органаў студэнцкага самакіравання – да «стараства», прафкама, БРСМ, студсаюза. Таксама ўсе хлопцы-спартсмены ўваходзяць у аператыўныя атрады факультэта, дзе набываюць адміністрацыйны вопыт, што вельмі важна для юрыста, – дзеліцца тонкасцямі сістэмы Андрэй Віктаравіч. – Адзначу, што ўдзел у жыцці факультэта – гэта падстава для зніжэння аплаты за навучанне або зусім пераводу на бюджэтную форму.
У 2017 годзе шэсць чалавек сталі шчасліўчыкамі, якія атрымалі гэты бонус. З іх палова – спартсмены. Акрамя гэтага такія студэнты маюць прыярытэт пры засяленні ў інтэрнат.
– Гэта вельмі істотная дапамога, бо чалавек вырашае пытанне з жыллём на цэлы год, што дае палёгку ў аплаце і пошуку кватэры, – лічыць намеснік дэкана.
БАРЦОЎСКІ ФАКУЛЬТЭТ
– Хто са спартсменцаў юрыдычнага факультэта зараз на слыху?
– Віктар Завадзіч стаў найлепшым студэнтам факультэта. Ён быў капітанам каманды БДУ на сусветным студэнцкім футбольным турніры «Кубак шаўковага шляху–2017», – успамінае Анжэла Пятроўна.
На гэтым форуме дружына нашай ВНУ заняла першае месца. Акрамя футбольных поспехаў будучы юрыст удзельнічае ў спаборніцтвах і па лёгкай атлетыцы. На адным з апошніх спаборніцтваў ён узяў бронзу.
– Нельга не ўспомніць майстра спорту міжнароднага класа Мікіту Клімовіча, які ўваходзіць у склад нацыянальнай зборнай па спартыўнай барацьбе. Ён атрымаў тытул найлепшага спартсмена БДУ. Яго трэніруе алімпійскі чэмпіён Камандар Маджыдаў. Дарэчы, гэта таксама наш выпускнік (скончыў БДУ ў 1989 годзе – заўв. рэд). Ён сябар нашага факультэта, – распавядае Анжэла Пятроўна.
– Андрэй Віктаравіч, раз зайшла гаворка пра Камандара Бафаліевіча, узнікае пытанне: як часта вы прыцягваеце да працы знакамітых спартсменаў і трэнераў?
– Камандар ужо стаў нашым пазаштатным супрацоўнікам. Акрамя яго адзначу Мікалая Мікалаевіча Прусава (заслужаны трэнер па грэка-рымскай барацьбе – заўв.рэд). Дзякуючы яго працы на нашым факультэце вучыцца каля 15 майстроў спорту па гэтым відзе барацьбы. Дарэчы, Анжэла Пятроўна таксама майстар спорту па грэка-рымскай. З намі ў гэтым спартыўным кірунку не можа спаборнічаць нават універсітэт спорту, хоць там ёсць спецыялізаваная кафедра па баявых майстэрствах. Але іх намеснік кафедры прыходзіць трэніравацца да нас. Гэта сведчыць пра многае. Юрфак стаў барцоўскім факультэтам дзякуючы знакамітым людзям. Таму ж Гамзатаву, які ўзяў бронзу на Алімпіядзе ў Рыа.
Многія спартсмены сканчаюць магістратуру і аспірантуру, а пасля ідуць выкладаць на юрфак. Напрыклад, Таццяна Бойка – дацэнт кафедры фінансавага права і прававога рэгулявання гаспадарчай дзейнасці, майстар спорту міжнароднага класа па скачках у вышыню. Адміністрацыя лічыць, што прыцягваць людзей збоку няма неабходнасці. З кожным выпускам фармуецца база выкладчыкаў-спартсменаў.
МЕНЕДЖМЕНТ
– Спартыўнае жыццё факультэта даволі насычанае. Якія спосабы папулярызацыі працуюць на юрфаку?
– На першым сходзе адміністрацыя асвятляе агульныя пытанні па навучанні, у тым ліку і фізічным развіцці. Потым лекцыя па фізічнай культуры, на якой першакурснікі знаёмяцца з сістэмай спорту ва ўніверсітэце. А далей кожны выбірае на свой густ, – дзеліцца ўспамінамі Аляксандр Федаровіч. Дарэчы, ён калісьці абраў таксама барацьбу.
– Сёння спорт – гэта яшчэ і правільны менеджмент, а не толькі спартыўныя поспехі. Анжэла Пятроўна – топ-менеджар. Правільная расстаноўка сіл спрыяе папулярызацыі і прыцягненню студэнтаў, – дадае Андрэй Віктаравіч.
– Два гады таму дэкан, Андрэй Віктаравіч і я абмяркоўвалі праграму развіцця кожнага віду спорту паасобку. Які дэкан будзе да гэтага так сур'ёзна ставіцца? – дзівіцца Анжэла Пятроўна.
Дарэчы, Анжэла Пятроўна – сама прыклад для студэнтаў. На яе рахунку былі тры алімпіяды: Барселона–1992, Атланта–1996, Афіны–2004. Тэма спорту ёй не чужая – гэта велізарны плюс у працы над спартыўным развіццём. Андрэй Віктаравіч упэўнены, што пакуль у юрфака ёсць такі топ-менеджар, канкурэнцыі можна не баяцца.
У прыярытэт «юрысты» ставяць спартакіяду. Не дзіўна, бо прэстыж перамог спартсменаў распаўсюджваецца на Беларусь ці БДУ, а факультэт ад гэтага нічога не мае. Таму тут робяць акцэнт на ўнутраных спаборніцтвах. Можа, менавіта па гэтай прычыне юрфак трымаецца ў лідарах і займае першае месца на працягу ўжо 14 гадоў?
Вераніка ГАМЗЮКОВВА
Фото з архіваў юрыдычнага факультэта


title: На “Вакацыях ў Лагойску” студэнты БДУ перамагалі страхі і білі асабістыя рэкорды (+відэа)

maintext:
Свята "Вакацыі ў Лагойску" прайшоў 25 студзеня ў Дзень Таццяны, заступніцы студэнцтва. Гарналыжны спартыўна-аздараўленчы комплекс "Лагойск" прыняў больш за паўтысячы актыўных студэнтаў і выкладчыкаў Белдзяржуніверсітэта. Удзельнікі спаборнічалі ў лыжнай эстафеце, каталіся на больш экстрэмальных горных лыжах, сноўбордзе і цюбінгу, сустрэліся са знакамітай біятланісткай. Арганізавала гэта мерапрыемства пярвічная прафсаюзная арганізацыя студэнтаў БДУ.
Рэцэпт вясёлага адпачынку даведваліся ўсе разам. Удзельнікамі маштабнай акцыі сталі студэнты, кіраўніцтва ВНУ, выкладчыкі, супрацоўнікі БДУ. Віншавальным словам адкрыла гэта свята рэктар Андрэй Кароль:
– Заканчэнне сесіі – знамянальная падзея ў жыцці студэнтаў. Гэта добрая нагода адзначыць гэту радасную падзею эмоцыямі, карыснымі фізічнымі нагрузкамі і спартыўнымі дасягненнямі. Хочацца, каб падобныя мерапрыемствы, якія грунтуюцца на сумесным баўленні часу студэнтаў, выкладчыкаў і кіраўніцтва ВНУ, былі рэгулярнымі. Гэта добры фармат, які дазваляе згуртаваць наш калектыў.
Як адзначыла старшыня пярвічнай прафсаюзнай арганізацыі студэнтаў БДУ Вольга Локцева, сустракаць Дзень Таццяны на лыжні стала ўжо традыцыяй. Ужо ў трэці раз зімовае свята праходзіць у Лагойску. У сваім звароце да ўдзельнікаў Вольга пажадала, каб дзень запомніўся ўсім яркімі эмоцыямі, хуткай лыжнёй і заваяваннем самых высокіх вяршыняў. У такім настроі і праходзіў гэты дзень.
Таццянін дзень, ці Дзень студэнцтва, звязваюць з імем раннехрысціянскай пакутніцы Таццяны Рымскай, пра якую кажуць у праваслаўнай царкве 25 студзеня. Пра вытокі свята нагадалі протадыякан Максім Логвінаў, кіраўнік аддзела па працы з моладдзю Мінскай епархіі Беларускай праваслаўнай царквы, і протаіерэй Алег Голубеў, першы прарэктар Інстытута тэалогіі імя святых Мяфодзія і Кірыла. Яны заклікалі студэнтаў развівацца фізічна, духоўна і інтэлектуальна, бо ва ўніверсітэце ёсць для гэтага ўсе магчымасці.
Адчуць дух спаборніцтва выйшлі каманды рэктарата, прадстаўнікоў духавенства, дэканаў, работнікаў і студэнтаў БДУ ў лыжнай эстафеце – 4 этапы па 400 метраў удзельнікі прайшлі са спартыўным запалам. Каб падтрымаць здаровыя ідэі, на лыжню сёлета ўпершыню выйшаў і рэктар БДУ. Першай фінішавала каманда студэнтаў, у склад якой увайшлі: Яўген Дарожка (філфак), Яраслаў Падрэз (фізфак), Уладзімір Фядотаў (геафак) і Цімафей Швайба (ІБМТ). Серабро дасталася прадстаўнікам рэктарата, трэцяй завяршыла эстафету каманда супрацоўнікаў.
У выязны Дзень студэнта можна было атрымаць парады ад майстра спорту міжнароднага класа. Прайшла сустрэча студэнтаў з Вольгай Назаравай, чэмпіёнкай Еўропы, двухразовым бронзавым прызёрам чэмпіянатаў свету, 11-разовай чэмпіёнкай свету па летнім біятлоне. Знакамітая біятланістка стала хэдлайнерам студэнцкага свята. Спартсменка распавяла пра сваю кар'еру, падзялілася тым, як пераадольваць цяжкасці і страхі. Надала ўвагу важнасці спорту, які дапамагае шанаваць час і гартуе характар. Біятланістка прызналася, што, хоць і нарадзілася ў Расіі, але любіць абедзве краіны аднолькава, бо ў Беларусі ў яе склалася і сям'я, і кар'ера. Вольга распавяла, што ў апошні час захапляецца фатаграфіяй і псіхалогіяй. У псіхалогіі яна шукае тыя пэўныя інструменты, якія дазваляюць дасягаць выніку, матывуюць на перамогу. Гэту формулу мыслення пераможцы яна як трэнер-метадыст Беларускай федэрацыі біятлона перадае маладому пакаленню. Нават пасля завяршэння спартыўнай кар'еры Вольга не выпала з беларускага біятлона, а наадварот, дапамагае яму развівацца.
У гэты дзень студэнты акунуліся ў сапраўднае зімовае шматбор'е. Адолелі не толькі спрынт на роўнай лыжні, але і старт са схілу на горных лыжах ці сноўбордзе. Таксама падчас зімовага свята працавалі зоны актывацый: удзельнікі паспаборнічалі ў жартаўлівым зімовым сумо і футболе, змаглі пастраляць у ціры. Многія сталі на горныя лыжы ўпершыню, але перамаглі страхі і ўсталявалі свае асабістыя рэкорды.
Любоў Ланіна, студэнтка факультэта філасофіі і сацыяльных навук:
– Мой першы Дзень студэнта запомніцца як халодны, але цікавы і вясёлы дзень. Запомніцца кіраўніцтва ВНУ на лыжах, сустрэча з Вольгай Назаравай. Дзякуючы "Вакацыям у Лагойску" я змагла ўпершыню пакатацца на лыжах са схілу! Я даўно не стаяла на лыжах, але работнікі комплексу праводзілі інструктаж і дапамагалі пачувацца ўпэўненей. Гэта было захапляльна! Мае сябры вучыліся катацца на сноўбордзе, думаю, у наступным годзе таксама паспрабую.
Дзень Таццяны выдаўся яркім, бадзёрым і па-сяброўску цёплым. Час прайшоў хутка, гарналыжны комплекс пакінулі ўвечар. Свята мела поспех, таму ў наступным годзе будзем чакаць ізноў прыезду ў Лагойск.
Алёна ЛЯЎШЭНЯ
Фота Васіля Кузьмічкіна
Яшчэ больш фота у лічбавым фотаархіве БДУ
Відэа: